text:
Reba Video
Igitsina
Inkundo Eshatu
Mbere na mbere uzahura n'umuntu ukunda cyane maze umenye uko gukunda bimera. Numara kumenya uko urukundo rumera, uzamenya ugukunda cyane kurusha abandi kuko ubizi. Numara gukunda no gukundwa uzamenya icyo ukeneye mu rukundo, maze uhitemo uwo uzakunda ubuziraherezo.
Ikibabaje ni uko mu buzima burya uwo ukunda cyane, ugukunda cyane, n'uwo muzabana ubuziraherezo bakunze kuba ari abantu batandukanye. Hari ubwo uwo wumva ukunze cyane aba atagukunda, ugukunda cyane ntube ari we ukunda cyane kandi ugasanga hari ubwo uwo muzabana ubuzima bwose atari we ugukunda cyane naw e utamukunda cyane. Gusa akaba yarashoboye kuboneka mu gihe wari ukeneye gukora ibyo wifuzaga gukora.
Mbese ufite ruhare ki mu buzima bw'abandi bantu? Iyo umuntu agukunda aba agukunda, iyo kandi arekeyeho kugukunda, aba arekeye aho kugukunda. Iyo umuntu agukunda biragora guhisha ko agukunda. Niba umuntu agukunda ariko byageraho urukundo yari agufitiye rugashira mu gihe urwawe rwari rugikomeye, mwifurize ibyiza n'amahirwe mu mibanire ye n'uwo akunda kukurusha. Niba umubujije guhaguruka ngo yisangire urukundo rukuruta bigaragaza ko utamukunda kandi nta n'uburenganzira ufite bwo kumuhagarika.
Gukunda si ugutwara, niba ukunda ukwezi ntibivuga ko uzakumanura ngo ukubike ku ntara yawe ahubwo urareka imirasire yako ikakugeraho. Niba ukunda umuntu si ukuvuga ko wamuguze ugomba kumureka akabaho mu mahoro n'umudendezo. Uburyo bwiza kumugumana ni ukutamwibagirwa mu bitekerezo byawe, ukamuzirika ku nkingi z'umutima wawe.
Niba ukunda umuntu umukundira ibyiza bye n'ibibi bye. Umukunda uko ari. Nta wakwifuza ko ahinduka ngo abe uko wifuza kuko umukunda kuko iyo binaniranye ko ahinduka, kumukunda birakugora.
Iyo ukunda umuntu ntushobora gutanga impamvu umukunda, umukundira icyo ari cyo kandi ukifuza ko buri gihe yaguhora iruhande.
Urukundo nyarukundo ni urunyura mu muriro w'ibibazo n'amagorwa rugasohokamo rwemye.
Mbese kuki abakundana basabana kurahira? Ni uko baba batizeranye. Iri rahira ntacyo rimaze. "Kugeza ijuru riguye, kugeza inyanja ikamye, sinzaguhemukira". Ahubwo se ibyo byazaba mukiriho. Ntukajye usezeranya umukunzi ibyo uzi ko utazashobora.
Ikibabaje ni uko mu buzima burya uwo ukunda cyane, ugukunda cyane, n'uwo muzabana ubuziraherezo bakunze kuba ari abantu batandukanye. Hari ubwo uwo wumva ukunze cyane aba atagukunda, ugukunda cyane ntube ari we ukunda cyane kandi ugasanga hari ubwo uwo muzabana ubuzima bwose atari we ugukunda cyane naw e utamukunda cyane. Gusa akaba yarashoboye kuboneka mu gihe wari ukeneye gukora ibyo wifuzaga gukora.
Mbese ufite ruhare ki mu buzima bw'abandi bantu? Iyo umuntu agukunda aba agukunda, iyo kandi arekeyeho kugukunda, aba arekeye aho kugukunda. Iyo umuntu agukunda biragora guhisha ko agukunda. Niba umuntu agukunda ariko byageraho urukundo yari agufitiye rugashira mu gihe urwawe rwari rugikomeye, mwifurize ibyiza n'amahirwe mu mibanire ye n'uwo akunda kukurusha. Niba umubujije guhaguruka ngo yisangire urukundo rukuruta bigaragaza ko utamukunda kandi nta n'uburenganzira ufite bwo kumuhagarika.
Gukunda si ugutwara, niba ukunda ukwezi ntibivuga ko uzakumanura ngo ukubike ku ntara yawe ahubwo urareka imirasire yako ikakugeraho. Niba ukunda umuntu si ukuvuga ko wamuguze ugomba kumureka akabaho mu mahoro n'umudendezo. Uburyo bwiza kumugumana ni ukutamwibagirwa mu bitekerezo byawe, ukamuzirika ku nkingi z'umutima wawe.
Niba ukunda umuntu umukundira ibyiza bye n'ibibi bye. Umukunda uko ari. Nta wakwifuza ko ahinduka ngo abe uko wifuza kuko umukunda kuko iyo binaniranye ko ahinduka, kumukunda birakugora.
Iyo ukunda umuntu ntushobora gutanga impamvu umukunda, umukundira icyo ari cyo kandi ukifuza ko buri gihe yaguhora iruhande.
Urukundo nyarukundo ni urunyura mu muriro w'ibibazo n'amagorwa rugasohokamo rwemye.
Mbese kuki abakundana basabana kurahira? Ni uko baba batizeranye. Iri rahira ntacyo rimaze. "Kugeza ijuru riguye, kugeza inyanja ikamye, sinzaguhemukira". Ahubwo se ibyo byazaba mukiriho. Ntukajye usezeranya umukunzi ibyo uzi ko utazashobora.
at 4:34 AM
Labels: amoko y'urukundo, urukundo
Subscribe to: Post Comments (Atom)


c: text/html

text:
sam.
16
juil.
2011
1. Kuva Cyumweru gishize, twatangiye kuzirikana ku ivanjili ma Matayo itubwira Yezu wigishiriza mu migani, yifuza kuduha inyigisho ikomeye akuye mu buzima busanzwe bwa buri munsi. Kuri iki cyumeru turamwumva atubwira ko ingoma y’Ijuru imeze nk’umuntu wabibye imbuto nziza mu murima we. Yezu arimo kwibanda ku ngoma y’Ijuru kugira ngo arusheho kutwereka umugambi w’Imana ku bantu, ku mateka no kuri iyi si dutuye. Imana irifuza ko twabaho neza, tukabana neza, tukirinda kubiba mu murima wayo urumamfu ruhemukira kandi rukababaza abavandimwe bacu Imana yaduhaye kugendana nabo. Imana yifuza kudukiza no kubana natwe, ahasigaye ni ukuyemerera tugakura turi imbuto nziza. Iyi nyigisho Yezu arayitubwirira mu migani itatu y’iki cyumweru: Umugani w’urumamfu mu ngano, umugani w’akabuto ka sinapisi n’umugani w’umusemburo umugore yavanze n’incuro eshatu z’ifu.
2. Ubwami bw’Imana ntibukeneye ko bugaragazwa nk’igitangaza cyangwa se ubunyamaboko, ahubwo buhera ku kantu gatoya maze bukagera ubwo buba igiti cy’inganzamarumbo. Icyo busaba ni ukwemera ko Umushobora byose ahereye ku kantu k’ubusabusa abasha gukora ibitangaza. Natwe ukwemera kwacu ni guke kandi imbaraga nazo dufite ni nkeya, ariko twiringiye Imana, tukirinda kuba ba kidobya, tukihatira guha Imana uburyo bwo kuduhindura no kudukuza, natwe twamera nk’akabuto ka sinapisi kangana urwara ariko katerwa, kakuhirwa kakavamo igiti gikomeye gifitiye ibiremwa by’Imana akamaro. Nitwemere Imana itwuhire ineza n’ubuntu bwayo, nituyemere itwamururemo ibintu byose bisobetse mu mitima yacu bikatubuza kubona ubwiza bwa muntu, maze turebe ko tutaba ibiti by’ineza n’amahoro. Muntu si mubi rwose, ni we ushobora kwigira mubi cyangwa akabiterwa n’abandi. Nitwibuke ubwiza Imana yaturemanye maze ineza iturimo ibe nk’umusemburo uzatuma dututumba tugira ngo Imana ikurizwe mubo turi bo, mu byo dukora no mubo duhura nabo bose.
3. Ivanjili y’iki cyumweru iradusaba kandi kuzirikana ku mikurire yacu. Akabuto ka sinapisi n’umusemburo ni ibimenyetso Yezu akoresha kugira ngo atugaragarize ko byifitemo imbaraga z’ubuzima zikomeye. Ntidukeneye byinshi kugira ngo dutange ubuzima aho tuba no mubo tubana. Dukeneye ko akabuto k’urukundo n’amahoro Imana yatubibyemo twakemerera kagakura kakaba igiti bose baruhukiramo. Gukura ariko nanone bikaba bivuga urugamba. Habaho gukambakamba, kwiga kugenda bigendana no kwitura hasi kuko amaguru aba atarakomera, habaho kugera mu busore n’ubwangavu, hakabaho no kugera ubwo umutnut agomba kwirwanaho no kurwana ku bandi kuko aba amaze gukura. No mu mubano wacu na Yezu ni uko byifashe. Icyo dukora ni ugukura dutaguza, dusanga utwigisha kugenda kugeza ubwo azatubwira ati: “noneho mube abagabo n’abagore bahamye”. Ntitugakurwe umutima n’urugamba rw’ubuzima nabwo bushobora kubiba muri twe urumamfu. Ntitugacibwe intege no kubona ko hari ubwo mu buzima bwacu tutabona neza iyo tugana. Icya ngombwa ni uguhata inzira ibirenge, tuzi ko Imana yatubibyemo akabuto gakomeye kandi yuhira.
4. Mu isi harimo byinshi, harimo ingano nyinshi kandi nziza zishimisha Imana ariko hari n’imamfu nazo zononera Imana. Umugambi dukwiye gufata ni ukwihatira kuba mu ngano nziza. Icyiza n’ikibi bisa n’ibigendana ariko iyo umuntu agize ukwihangana, akirinda kurandura huti huti ikibi atabanje kumenya impamvu yacyo, ashobora gukiza byinshi kandi neza. Kwihangana no guha igihe igihe, nibyo Yezu yifuza ko twazirikanaho. Ubwami bw’Imana butangira mu mitima yacu ari buto, bugakura dondi dondi nyamara bukatubamo igiti kinini kandi gifasha abandi. Yezu yaje kutwereka ko ineza yonyine ariyo iganza inabi kandi yifuza ko twabona muri We umuganga ushobora byose,udukuza buhoro buhoro kandi mu bwihangane, aho kumubonamo umucamanza utinyitse. Aziko “intungane igomba kuba incuti y’abantu”, Isomo rya mbere rikaba ryakomeje rivuga riti: “ Nyagasani, watumye abana bawe bakwizera, kuko bashobora kwisubiraho bamaze kugucumuraho.”
P. Jean Damascène MUGIRANEZA

robotstxt: allowed

filter: keep


text:
Byavugiwe mu biganiro ubuyobozi bw’uyu muryango bwagiranye n’abanyeshuri ba kaminuza ya UNILAK, ku wa 1 Kamena 2016, bigamije kongerera ubumenyi abanyamuryango bawo n’abakuriye amatsinda anyuranye, ku bijyanye n’amahame y’imiyoborere myiza na demokarasi.
Umuyobozi wa RGPYD, Karahamuheto Claudius, avuga ko uyu muryango wita ku miyoborere kuko iyo ibaye mibi ari byo byoreka igihugu.
Agira ati “Iyo imiyoborere ipfuye, byose biba bipfuye. Ni yo mpamvu twafashe iya mbere ngo tubatoze bakiri bato kumenya amahame agenga imyoborere myiza, kuko ari bo bayobozi b’ejo, bityo bibarinde kujya muri politiki y’urwango yagejeje u Rwanda kuri Jenoside yakorewe Abatutsi mu 1994.”
Karahamuheto avuga ko ari uburyo bwo gutegura urubyiruko hakiri kare kugira ngo nibajya mu mirimo inyuranye irimo no kuyobora, batazatungurwa n’ishingano nshya.
Rebero Ange Arnaud, Umuyobozi w’Ihuriro (Club) ry’Imiyoborere myiza muri UNILAK, avuga ko ibi biganiro bibongerera ubushobozi nk’abakuriye abandi.
Ati “Biradufasha kuzamura ubushobozi bwo kuyobora neza bagenzi bacu dukuriye, bityo bikanadufasha kumenya uko tuzitwara hanze y’ishuri, cyane ko muri twe harimo n’abayobozi mu nzego z’ibanze. Ni amahirwe rero tugize yo kongera kwihugura.”
Akomeza avuga ko icyifuzo ari uko bajya bahugurwa kenshi kuko kwiga ari uguhozaho, kugira ngo na bo bajye bahugurira abandi ibintu bazi neza kandi bifatika.
Kangwage Justus, Umuyobozi Mukuru w’Ishami rishinzwe kwegereza abaturage ubuyobozi mu Kigo cy’u Rwanda gishinzwe Imiyoborere (RGB), avuga ko abatinyaga politiki kubera isura mbi yo mu gihe gishize ubu byahindutse, ari yo mpamvu urubyiruko ruyitayeho.
Agira ati “Icyiza ni uko Abakoloni batumye politiki ibiha, ubu Abanyarwanda babagamburuje none [Politiki] ntikiri kubeshya, kuriganya no kurya iby’abandi, ahubwo politiki bikaba ari urubuga abantu bahuriramo bakaganira ku bibazo by’igihugu.”
Umuryango RGPYD ufite abanyamuryango 3211 muri za kaminuza n’amashuri yisumbuye, ukaba ufite intego yo kwegera n’urubyiruko ku rwego rw’imirenge.


text:
harya ko aribyo tuba tuvuga nkubu koko uyu munyamakuru yizehe itangazamakuru? ubu rero evode yamuhaye akantu ngo agorore amafuti yavuze njye rwose akimara kuvuga ariya magambo nakubiswe n'inkuba ntekerez niba nyakubahwa perezida ahari akaba amwumvise biranshobera " harya ngo keretse niba yarabihawe muri penetesiya"?? ahaaaaaaaa!!! ese ko nta kibi yari avuze,kuvuga ikibazo kiriho ngo gishakirwe umuti nibyo byari guhinduka ikibazo?? evode we genda warambabajeeee nubwo ntari umunya gaturika ,kuko ni wowe watumye uyu munyamakuru kukudefanda rwose, gsa bazabyigeho ntuzongere gusubira mumushyikirano nunajyayo kandi ntuzabe wemerewe kugira igitekerezo utanga ukundi, umuntu wubahuka museyeri!!! noneho papa naza mu rwanda uzamutuka kubabyeyi be "indiscipline total".
gasore - 22/12/2016 saa 11:35


text:
Uburyo bwo gufasha abarwayi bafite indwara zidakira kandi zikomeye zigeze ku rwego rwa nyuma babwita palliative Care cyangwa soins palliatifs mu zindi ndimi bukunze gukorwa ku ndwara nka Kanseri, Sida ku rwego rwa nyuma, impyiko zikomeye, kugagara ku ngingo z’umubiri n’izindi zikomeye.
Nkuko muganga Ntizimira Heritier wita kuri abo barwayi abitangaza, ibintu by’ingezi bakorera abarwayi bageze kuri urwo rwego ni ibi :
Kugabanya ububabare bw’ibimenyetso bw’indwara dore ko baba babara cyane
Gusobanurira umurwayi indwara arwaye
Kumufasha kwitegura kwitaba Imana harimo no kumukangurira kuraga cyangwa se gukora testament.
Nkuko akomeza abivuga, bita no ku bagize umuryango w’umurwayi bakabafasha mu kwakira ubwo burwayi, kubasobanurira uburwayi bw’umuntu wabo, kubafasha gufata ibyemezo bya ngombwa bijyanye n’ubwo burwayi dore ko uburwayi nk’ubwo buba hari igihe buba umutwaro ku muryango. Nkuko akomeza abivuga bakurikirana abagize umuryango ndetse na nyuma y’uko umurwayi yitabye Imana.
Kuri ubu izo serivise ziboneka mu bitaro 4 bya Leta : CHUK, Kibagabaga, Rwamagana, Butaro, hakaba hari gahunda yo gukomeza kuzigeza mu bitaro byose.
Mu mirenge hatangwa izo service rero hahuguwe abajyanama b’ubuzima 481 bamenya umurwayi ukeneye kwitabwaho mu mudugudu, akamukurikirana byaba bibaye ngombwa akamushyikiriza centre de sante ya hafi nayo ikohereze umuganga usuzuma uwo murwayi aho ari cyangwa se abagize umuryango bakajya kumufatira imiti. Rero umurwayi akurikiranirwa kwa muganga iyo ndwara ikigaragara ndetse yamara no gusezererwa kwa muganga agakomeza gukurikiranirwa mu rugo.
Ubu ni uburyo bwiza rero bukuraho ibyajyaga bikorwa kera byo gusezerera umurwayi ngo atahe mu rugo kuko ntacyo bamukorera agahura n’ububabare bukabije adafite abamwitaho babihuguriwe. Ubu buryo kandi bwishyurwa na Mitiweri (mutuel ) isanzwe yo kwivuza.
Mu Rwanda hari uburyo bwo gufasha abarwayi bafite indwara zikomeye kandi zidakira
Uburyo bwo gufasha abarwayi bafite indwara zidakira kandi zikomeye zigeze ku rwego rwa nyuma babwita palliative Care cyangwa soins palliatifs mu zindi ndimi bukunze gukorwa ku ndwara nka Kanseri, Sida ku rwego rwa nyuma, impyiko zikomeye, kugagara ku ngingo z’umubiri n’izindi zikomeye.
Labels: umuryango


text:
Bibiliya ntabwo itanga inyigisho zisobanura neza niba inyamaswa zo mu ngo cyangwa inyamaswa muri rusange zaba zifite “ubugingo” cyangwa se niba inyamaswa zo mu ngo cyangwa inyamaswa muri rusange zizajya mu ijuru. Ariko, dushobora gukoresha amahame rusange ari muri Bibiliya, kugira ngo dushake ibisubizo by’iki kibazo.
Bibiliya yemeza ko umuntu (Itangiriro 2:7) n’inyamaswa (Itangiriro 1:30; 6:17; 7:15, 22) zifite “umwuka w’ubugingo”; niyo mpamvu umuntu n’inyamaswa ari ibiremwa. Ikintu cya mbere gitandukanya ikiremwamuntu n’inyamaswa, n’uko umuntu yaremwe mu ishusho kandi akaba asa n’Imana (Itangiriro 1:26-27), mu gihe inyamaswa zo atari ko zaremwe. Kuba umuntu yararemwe mu ishusho kandi akaba asa n’Imana, bisobanuye ko abantu basa n’Imana kandi bakaba bashobora kuyoborwa n’umwuka, bafite ibitekerezo, amarangamutima, ndetse n’igice kimwe kigize ubuzima bw’umuntu kizakomeza kubaho na nyuma y’urupfu. Niba inyamaswa zo mu ngo cyangwa inyamaswa muri rusange zifite “ubugingo” cyangwa imiterere idafite agaciro, impamvu n’uko ari ibiremwa bitandukanye n’umuntu kandi bifite “agaciro gato cyane”. Iri tandukaniro risobanura ko “ubugingo” bw’inyamaswa yo mu rugo cyangwa inyamaswa muri rusange budashobora kwongera kuzabaho nyuma y’urupfu.
Iyindi ngingo yo kwitabwaho n’uko inyamaswa ari igice kimwe mu buryo Imana yokoresheje irema isi n’ibirimo, dusanga mu Itangiriro. Imana imaze kurema inyamaswa yavuze ko ari nziza (Itangiriro 1:25). Kubera izo mpamvu rero, nta mpamvu n’imwe ibuza inyamaswa kuzaba no mu isi nshya (Ibyahishuwe 21:1). Hazabaho byanze bikunze inyamaswa mu bwami bw’imyaka igihumbi (Yesaya 11:6; 65:25). Ariko biragoye guhamya niba zimwe muri izi nyamaswa, zizaba ari inyamaswa zo mu ngo tubana nazo kuri iyi si. Tuzi neza ko Imana itarobanura ku butoni kandi ko nitugera mu ijuru, tuzisanga mu masezerano yuzuye arimo icyemezo cy’Imana cyerekeye iki kibazo, uko gishobora kizaba kimeze kwose.
Gotquestions.org


text:
Humura iherezo ni ryiza Dr Fidèle MASENGO
Umubwiriza 7:8 - Iherezo ry’ikintu riruta intangiro yacyo, uw’umutima wihangana aruta uw’umutima w’umwibone.
Mu gihe twitegura gusoza uyu mwaka wa 2015, natekereje cyane ku migabo n’imigambi twari twihaye kugeraho muri uyu mwaka dusoza. Ntekereza cyane ku mishinga twari dufite n’uburyo umwaka usize myinshi itagezweho. Ku ruhande rwanjye, nibutse imwe mu mishinga nari mfite ntashoboye kugeraho kd nari nifuje cyane kuyisohoza. Imwe muriyo ni ibitabo nagomba kwandika ariko ntashoboye gusoza.
Ndahamya ko nawe usoma ubu butumwa ufite byinshi utagezeho kd warabiharaniye.
Ngufitiye inkuru nziza: Ibyatangijwe bifata igihe mbere y’uko birangira. Bigira igihe bisohoreramo gitandukanye n’icyo byatangiriyeho. Nibutse ko igihe umuntu abibyemo imbuto ataricyo gihe asaruriramo. Ariko uko bisa kose, ibyishimo by’umuhinzi biba mu isarura. Ibi byamfashije kumva ko iherezo ry’imishinga yacu ryegereje kandi ko uko bizasozwa ari byo byiza ku buryo twabitangiye. N’ubwo bitinze gusohora biri kurushaho kugana ku byiza.
Bityo rero nshuti yanjye, menya neza ko Imigambi utagezeho muri 2015 izagera igihe ikagerwaho kd iherezo rizaba ryiza kiruta uko ubitekereza.
IGA gutegereza.
Mugire umunsi mwiza mwese!
Fidèle MASENGO, Umushumba Foursquare Gospel Church Kimironko masengof@yahoo.fr


text:
Ubuyobozi ni iki? Ni gute wakwitegura kuba umuyobozi mwiza? Part I
Kuba umuyobozi ni ukuba umugaragu w’abo uyoboye, ugashyira ibyiza byabo imbere y’inyungu zawe bwite.
Bimwe mu bintu biranga umuyobozi mwiza:
1. Gutega amatwi: Babwira abandi babanje kubatega amatwi
2. Impuhwe: bishyira mu mwanya w’abandi bakagerageza kureba ibyo bareba
3. Gukiza: bita ku mibereho myiza y’abo bayobora
4. Guharanira ko abantu bakura: baharanira kubona buri muntu akura ku giti cye, mu mwuga we, afite aho avuye naho yigejeje
5.Kureba imbere: umuyobozi mwiza akwiye kugira ubushobozi bureba iby’imbere uyu munsi, bimufasha gushyiraho icyerekezo gisobanutse.
Reka dufata urugero kuri Kritso turebe uko yayoboraga
Yesu yavuze ko ushaka kuba mukuru akwiye kuba umugaragu w’abandi (Mariko10:43),Yesu yashyiraga ubushake bwa Se hejuru y’ibindi byose, yari afite intumbero kuri we n’abigishwa be ariko intumbero yavuye ku Mana, Ibanga ry’ubuyobozi bwa Kristo ryari ubusabane bwimbitse yari afitanye na Se.Yesu yari yaramenye ko ntacyo yakora kubwe(Yohana5:19-20;30)
Yesu yatoranije abigishwa 12 amaze kwihererana na Se ijoro ryose (Luka6:12-13).Nk’uko Kristo yabivuze nibyo yigishaga abigishwa be yabikuraga kuri Se(Yohana 6:49-50; 14:10; 15:15; 17:8).
Hari umuntu uvuka kuva akiri muto ukamubonamo impano y’ubuyobozi, abandi barabyiga cyangwa kubitozwa bakabigeraho, ibi bitavuze ko buri muntu yaba umuyobozi ku rwego rwe.
Ushobora kuba :
Umuyobozi wawe bwite?Umuyobozi w’umuryango? Umuyobozi w’Itorero? Umuyobozi w’umudugudu? Umuyobozi w’Intara? Umuyobozi w’Igihugu?
Tumenye neza ko ubuyobozi bwose buva ku Mana, ariko birababaje uramutse ushatse kuba umuyobozi kugira ngo abantu bakwemere, baguhe icyubahiro, bagushimagize,..kandi byakabaye uburyo bwiza bwo gukorera abandi igihe wumva ko abo ugiye kuyobora ubakunze hari aho wifuza ko bagera.
Uko abantu bagenda bubaka ubuhanga n’inararibonye mu buyobozi, niko bagenda bavumbura imbaraga zabo n’intege nke zabo, kunegurwa no gushimagizwa, kwizerwa no kugambanirwa, kurwaza no gupfusha nibyo bifasha umuyobozi gukura.
Hari umwihariko uboneka mu buyobozi bw’Umukristo utaboneka mubuyobozi bw’Isi, ni Umurimo w’Umwuka Wera mu buzima bw’abayobozi (Abaroma8:12).
Tumenye ko Impano y’Umwuka yakura kimwe n’izindi mpano zose z’Umwuka.
Mwige uko Impano zakoraga mu buzima bw’abayobozi muri Bibiliya
Mwige kandi murebe uko impano zikorera mu bandi bayobozi bageze ku bikomeye
Usenge kugira ngo Imana iguhe ubwenge n’ubumenyi bukongerera ubushobozi bwo kuyobora.
Impano y’Ubwenge akenshi igendana n’Impano yo kuyobora(Abakor12:8
Twifashishije inyandiko ‘’Gusobanukirwa Ubuyobozi’’/ AFMIN-Leadership Institute
Umuhoza Eliane@Agakiza.org


text:
Urukundo ni ijambo abantu benshi bashobora gusobanura uko babyumva bitewe n’imyumvire yabo, nyamara uko byandenda kose ugamba kumenya ko hariho urukundo rw’ukuri n’urukundo rw’ibinyoma. Mu rukundo rw’ikinyoma rero habamo igice kimwe cy’urukundo rushingiye ku iraha ari na rwo tugiye kugarukaho.
Dore ibintu by’ingenzi byakwemeza ko urukundo urimo ntakabuza ari agahararo (iraha) rudateze kuramba.
Gufata imibonano mpuzabitsina nk’inkingi y’urukundo
Buriya abantu benshi bajya bibaza impamvu benshi mu bakundana bumva ko imibonano mpuzabitsina ishobora kuba ikintu kigaragaza ko uwo muyikoranye muba mukundana by’ukuri , ibi bihabanye n’ukuri kuko umuntu ukunda by’ukuri ntamishinga yo kuryamana na we watekereza mbere yo kubana.
Ntakabuza niba wibwira ko kuryamana n’uwo mukundana ari cyo kimenyetso nyakuri cy’uko agukunda, urwo rukundo rwanyu ni urw’agahararo kuko numara kumuhaga uzamwanga.
Gushimagiza umukunzi wawe mugihe muri kumwe gusa.
Ikindi kizakwereka ko uri mu rukundo rw’agahararo ni uko uzasanga umuntu mukundana akurata akakuvuga neza ari uko muri kumwe ariko mwatandukana akaba atakwemera ko munaziranye kandi mu gihe muri kumwe akakwemeza ko uri uwa mbere mu buzima bwe, ibi abikora kubw’indonke aba agukeneyeho nazibona cyangwa akazibura azajyenda.
Kugira inshuti ku ruhande yagateganyo kandi ufite uwo mukundana
Iyo ufufite umuntu ukunda by’ukuri ntabwo ujya utekereza ibyo kujya gushaka inshuti ya kabiri kuko uba wamaze kuva mu mahame agenga urukundo rw’ukuri. Kuba washatse indi nshuti ku ruhande bivuze ko uteganya ko isaha n’isaha uwo mukundana mwashwana ugahita wisangira uwa kabiri, aha urajarajara kuko nta rukundo nyakuri ufite. Urakundana urw’agahararo.
Guca inyuma uwo ukunda.
Iki ni ikimenyetso simusiga kikwereka ko uwo ukunda umukunda urw’uburyarya kuko nta na rimwe uzaba ukunda umuntu ngo wumve ugize irari ryo kuryamana n’undi muntu, iyo ubikoze ntakabuza uba uri kure y’urukundo rw’ukururi na we urakundana urumamo.
Ibi hamwe n’ibindi byinshi tutarondoye ni bimwe mu bikwereka ko urukundo rwawe ari urw’agahararo ko nta kiza ruzakugezaho.


text:
UkubyaraMu cymweru cya nyuma cyo gutwita, inda ibyara yawe izatangira kwaguka, iyo myagukire bayita iyegerana kandi ni ibisanzwe, Nyuma y’iryo yagura rero, ubibonye wahita ugana ibyariro. Ntibyoroshye ku bagore kuvuga niba batwite.
- Iki cyo buri gihe kiba kirekire. Bitangira gihe imyanya itangiye kwiyegeranya ndetse no gufunguka. Ubwo amaraso amanuka mu gitsina. Ku musozo w’iki gice, iyegeranya riba rikomeye cyane.
- Imyanya iba ifunguye pe! Noneho umwana aba ashaka gusohokera mu gitsina, icyo gihe biza gusaba gusunika umwana wikanira kugirango asohoke, kugeza umwana avutse, Iki gice cyo gishobora kumara amasaha 2 cyangwa arenga, cyane cyane iyo ari urubyaro rwa mbere.
- Nyuma y’uko umwana avuka, uzakomeza kugira iyegerana kandi ingobyi izifungura. Iri yegerana ryo rirafunganye kurusha iryabayeho witegura kubyara. Ariko ibi byo nta bubabare bigira. Iki gice cyo kimara nk’iminota 15 cyangwa 20.


text:
Ibi ni ibintu 5 bikunze kuba mu ngo bikabangamira kugubwa neza mu rugo iyo abahuye nabyo batamenye uko babyitwaramo neza. Ingo zose zihangana na byibura kimwe muri byo cyangwa se byinshi, haba bakibana cyangwa se bamaranye imiinsi. Bikaba ari byiza ko abagiye gushakana baba babizi baranaganiriye uko babyitwaramo.
Ibyo bintu ni ibi :
Kudahuza : buri bantu babiri babana bagomba kumenya uko bahuza kuko baba bafite imyumvire, uburere n’amateka atandukanye. Bisaba kubikorera kugirango bagera ku rwego bumvikana neza.
Imirebere y’isi : nabyo ni ngombwa kubimenya no kubivuga mbere kuko umwe ashobora kuba ashaka kuba mu kindi gihugu, undi atabishaka cyangwa se umwe ashaka inzu undi ashaka imodoka bikaba byatera amakimbirane. hano bisaba kp abantu bataganzwa n’isi ngo bashake kwigana abandi
Ibintu biba bitunguranye : uburwayi bw’umwe mu bashakanye cyangwa kurwaza umwana, ibyago bindi, ubushomeri, kubura urubyaro n’ibindi byaza bitateguwe.
Kurutisha urugo indi gahunda urugo ntirwitabweho : ibi bishobora guterwa n’ingeso mbi umwe mu bashakanye agira nko gusinda, guca inyuma,… cyangwa se gutwarwa igitugu n’ikindi kintu yaba akazi, incuti, n’ibindi umuntu aba atabasha kwigobotora bimutwara umwanya urenze ukwiriye ku buryo haza ikibazo mu rugo
Kwikunda : aha bigaragara buri wese mu bashakanye adashaka kwitangira mugenzi we ,buriwese akaba nyamwigendaho.
Birashoboka ko urugo rwaca muri bimwe muri ibi bibazo kandi rugasigara rwemye, gusa bisaba kubikorera no kuba abashakanye bafite urufatiro rukomeye rw ‘urugo rwabo.
Ibintu 5 bihinyuza ingo zose
Ibi ni ibintu 5 bikunze kuba mu ngo bikabangamira kugubwa neza mu rugo iyo abahuye nabyo batamenye uko babyitwaramo neza. Ingo zose zihangana na byibura kimwe muri byo cyangwa se byinshi, haba bakibana cyangwa se bamaranye imiinsi. Bikaba ari byiza ko abagiye gushakana baba babizi baranaganiriye uko babyitwaramo.
Labels: umuryango


text:
Umuyobozi w’umujyi wa Atlanta, muri Leta Zunze Ubumwe z’Amerika Kasim Reed yatangaje ko yirukanye uwari ushizwe kurwanya inkongi muri uwo mujyi, Kelvin Cochran, kubera ko yanditse igitabo avuga ko ubutinganyi ari icyaha.
Igitabo yise Who Told You That You Were Naked? Kigaragaza ko kuba umutinganyi ari ugusuzugura Imana, cyatumye atishyurwa umushahara we w’ukwezi, bimuviramo no kwirukanwa kuri uyu wa kabiri.
Amagambo yarakaje ubuyobozi bwe yanditse muri iki gitabo, ni aya: "Icyaha ni ikintu cyose gitandukanye no kwera kw’Imana; harimo ubusambanyi ubwo ari bwo bwose, ubutinganyi, n’ibindi byaha byose byerekeza ku busambanyi."
"Baba abashaka abagore benshi, baba abatinganyi, baba abasambanyi, baba abitwara uko bishakiye bakirengagiza ko ari insengero z’imana; aba bose bamenye ko basuzugura Imana."
Kuri Cochran yatangarije Fox news ko igitabo kigizwe na paji 160, akaba yavuze ko atanagejeje kuri paji imwe avuga ku butinganyi.
Yavuze kandi ko n’abakristu na bo baba bafite uko baba babona ibintu, kandi ibitekerezo byabo bikwiye kubahwa.
Yagize ati, "Ubuyobozi bufite uburenganzira bwo kugaragaza ibyo bwemera, ariko n’abakristu bafite uburenganzira busesuye bwo guhamya ibyo bemera kandi bikubahwa. Muri iki gihugu ntawukwiye guhohoterwa kubera ibyo yemera."
Mu bihugu byateye imbere hakunze kubaho ikandamizwa rya hato na hato, ku bashaka kugaragaza ukuri kw’ijambo ry’Imana kubijyanye n’ibyaha bimwe na bimwe cyane ubutinganyi.
Ibi byose ibi bibhugu bibikora byitwaje icyo bikunze kwita uburenganzira bwa muntu ariko rimwe na rimwe bihabanye n’imyemerere y’abakristo.


text:
mana weeee nge birandenze nimero umunani nfite eshatu/ abo mukwezi.com mutubarize impanvu bidakunda kuzikuraho please dor byanze
Ukwezi.com turabashima cant ku maku
Ariko se ko ibyo muba mwatubwiye ko tubikora bikanga mwagiye mutubwira mwabanje gukora isuzuma kweri narwanye nabyo byananiye pe ndabishyiramo uko byanditse bikanga nkashyiramo uko nzibonyemo bikanga
Kuziyandukuzaho ntibikunda. Bazongere basuzume iyo systeme yo kwiyandukuzayo izo numero.
Kuziyandukuzaho ku bigo byitumanaho byose ntabwo biri gukunda mubabwire batworohereze twikureho iyi mitwaro!
Reba njywe mfiteho no. 18 kandi ntunga 3 zonyine
Kuziyandukuzaho biranga mutubarize ibigo by’itumanaho cyane cyane tigo na aitel
Ahubwo tuzafungwa abenshi tuzira abo tutazi none se nubundi niyo twazisiba ibi bisambo bizajya byongera bizibaruzeho ahubwo nibashyireho uburyo ntazawuzajya yibaruzaho numero itariye kuko rwose birashyira mukaga abantu benshi RURA ni idutabare
Ahubwo tuzafungwa abenshi tuzira abo tutazi none se nubundi niyo twazisiba ibi bisambo bizajya byongera bizibaruzeho ahubwo nibashyireho uburyo ntazawuzajya yibaruzaho numero itariye kuko rwose birashyira mukaga abantu benshi RURA ni idutabare
Ngewe nasanze hari numero zirenga 30 ntazi ntigeze nanakoresha ahubwo ikibazomfite nuko nubu nkizibona kandi naragerageje kuziyandukuza ho niba hari ubundi buryo mwatubwira tks.
Ngewe nasanze hari numero zirenga 30 ntazi ntigeze nanakoresha ahubwo ikibazomfite nuko nubu nkizibona kandi naragerageje kuziyandukuza ho niba hari ubundi buryo mwatubwira tks.
Jyewe ntunguwe no gusamga hari numero eshatu za Airtel zinyanditseho ntazizi
Murakoze cyane kuriyi nkuru abenshi.ntitwajyaga tubyitaho. Igitangaje nuko turi benshi basanze baranditsweho numeros tutigeze dutunga, none rero mudukorere ubuvugizi tuzisibishe kuko iriya system ntirimo gukora barebe icyakorwa
muturangire ahotwakura iyomiti ituma abakobwa bongera kuba amasugi. muraba mukoze.
Kwiyandikuzaho numéro ntibikunda KD usanga wanditsweho izo utigeze utunga.
Nange byanze gukunda.
kwiyandikuzaho ko byanga?
Kwiyandukuzaho nimero ntabwo bikunda.
turashimira polisi ko idahwema kugira abaturage uko barushaho kwicungira umutekano wabo nibyabo kandi nibyiza ko tuba maso kuko abateka mutwe baragwiriye
turashimira polisi ko idahwema kugira abaturage uko barushaho kwicungira umutekano wabo nibyabo kandi nibyiza ko tuba maso kuko abateka mutwe baragwiriye
Njyewe uko mbyumva nukwirinda tukareba kure twirinda abateka mutwe bikigihe kuko baragwiriye gusa njye ntibirambaho abo byabayeho bihangane pee!
Njye banyanditseho numero zirenga 40 iyo mbikoze biranga.
Njye banyanditseho numero zirenga 40 iyo mbikoze biranga.
Yebabawe nsanze nanditseho numero 5 za aitel kandi ntarigeze ntunga aitel none ko kuzivanishaho byanze gukunda.
hriyo banyanditseho ntazi ndayihamagra nkumva isa nitaragera kuri network nayiyandukuzaho bikanga
Murakoze Kuduha Iyi Nkuru Nanjye Byambayeho Ahubwo Tugomba Kwirinda Abatekamitwe


text:
Rwanda | Banque Populaire du Rwanda yemereye abahinzi b’i Rwamagana kubarinda abamamyi
Ubuyobozi bwa banki y’abaturage y’urwanda mu Karere ka Rwamagana bwemereye ihuriro ry’abahinzi bo muri Rwamagana ko nibishyira hamwe bakagaragariza iyo banki ko bazafata neza umusaruro wabo, nayo izabaguriza amafaranga bakeneye mu bikorwa n’imibereho yabo igihe bazaba bataragurisha umusaruro w’ibigori bagiye gusarura mu byumweru bibiri biri imbere. Habimana Djamali ushinze gutanga inguzanyo muri Banque Populaire i Rwamagana ati « Abahinzi... Read More


text:
Bamwe Murimwe Mupfa Kuvuga Muduseberez Abahanzi Mubavuga Nabi Ngo Knowless Arwaye SIDA Ngo Ni Ndaya Wamusebya Utamusebya Nuwa Clemment Sibabitweretse C? Wowe Uvuga Uruwuhe Kuri Didie Uzakomeza Ukaba Mumandazi!!!
know less turamushyigikiye kuntambwe yateye!
arko bavandi kuki munezezwa no kuvuga abandi , ubu mwebwe iwanyu buri wese apfa kwidumbukiza akahaza bila mpango?
kuba bazwi cyane ntibivanaho vie privé, niba mubakunda nimushyigikire ahubwo bajye babanezeza mubihangano nkuko babiharanira iteka, ariko ntibabanezeza kuko bababwiye uko baryamye cg bariye. mwe ko mubakunda murabatumira iyo mugiye kugira icyo mukora cyose?
tujye tubanza dushyire munyurabwenge ibyo tuvuga ncutgi nziza nibyo biduhesha agaciro
Urugo ruhire bana b’ u Rwanda, ibyo mwkoze ibi Uwiteka Abibahere umugisha
Abana ni imbuto z’umugisha uva murukundo, kdi ntabwo mwasebanyije cg ngo twumve hari uwihakana undi, babareke mutere imbere na Yesu Yabashyigikiye kuko ni Umunyampuhwe iteka.
Mukomere
Sha Uyu Aratwitetu Gusanyine Ubukwebwe Ndumva Bwariryankure Nokujya Iwebizajyabisaba Ubutumiretu Murabosindimo.
ibi bintu nibyiza cyane turabyishimiye twe turi muntara mudukurikiranire ibyo birori by’abana bacu. murakoze cyane.
Byiza cyane urugo rwiza


text:
Ibyo ukwiye kwitondera mu gihe warakaje umukunzi wawe mugashwana
Urukundo ruraryoha gusa nanone rugasharira iyo wakosereje uwo ukunda akakurakarira mugashwana utabyifuza. Bijya bibaho ko umuntu ababaza umukunzi we ndetse bikaba byanatuma arakara bikaba nk’agatotsi kaje mu rukundo. Mu gihe rero ufite icyo wababajeho umukunzi wawe, niba wifuza ko akugarukira gacururuka urukundo rukongera gutoha, hari amakosa 3 ukwiriye kwirinda kugirango bibe byagenda neza.
1.Wimutesha umutwe umuhatiriza
Hari abantu benshi bibeshya ko mu gihe bababaje abakunzi babo, guhora babahamagara cyangwa babandikira babasaba imbabazi aricyo kizatuma babasha kubababarira. Niba umukunzi wawe wamurakaje nibyo witerera agati mu ryinyo ni byiza ko umusaba imbabazi ariko kandi niba atarimo kukwereka ko ashaka kukuvugisha ndetse ukabona ko uburakari bwatumye yumva mwanahagarika gukundana, wowe tuza umureke amare igihe aturije aho utari, asubize ubwenge ku gihe niba koko agukunda azanagukumbura ariko kandi ntuzarekere burundu ujye ucishamo gacye gacye umwandikire umusuhuza, umubaza uko ameze ariko wirinda kongera kumuhendahenda ngo mukomezanye. Wowe icyo usabwa ni ukumwereka ko umutekerezaho kandi ko n’ubwo wamubabaje nta mutima mubi wabikoranye, kandi umwereke ko witeguye icyemezo cye n’ubwo utifuza kumubura.
2.Irinde kwishora mu businzi n’ibindi bisa nabwo
Kwiyahuza inzoga kuko umukunzi wawe yakurakariye cyangwa yakwanze sibyo bizakemura ikibazo, zirikana ko iyo abibonye bimubabaza kurushaho kandi akabona ko utagira kwihangana. Ibuka ko n’iyo yakureka burundu ukwiye kwita ku buzima bwawe no guharanira gutera imbere, nta gisubizo uzakura mu nzoga cyangwa ibiyobyabwenge ahubwo uzaba wiyongerera ibibazo. Ereka umukunzi wawe ko n’ubwo yakwanze cyangwa akaba yarakurakariye akagucikaho wowe ukiha agaciro kandi utigeze ureka kwiyitaho.
3.Irinde kumwereka ko ubuzima bwawe bwageze ku musozo kubera we
Niba umaze kubona ko umukunzi wawe yamaramaje kukureka ndetse atakikwifuza, mutere wowe kukwifuza kandi umwereke ko ubuzima butarangiye kubera we, umwereke ko kuba mutakiri kumwe bitagutereye icyizere ngo wihebe ahubwo kora ibishoka byose nawe abone ko uri uwo undi wese wifuza umukunzi yashima bityo anagire impungenge ko ashobora gutinda mu burakari akazagaruka abandi baragutwaye.
Kumutera impuhwe umwereka ko byanze bikunze natakwemerera nta mahoro uzagira ntago byatuma ahita abona agaciro kawe nyakuri. Ibi kandi byose, bireba n’abafite abakunzi babo barangije gutandukana bisa n’aho ari burundu, niba bacyifuza kuba bazabagarukira bashyire imbere kwiyitaho no kurushaho gutera imbere nabo bishobora kubatera kwibaza bakaba bagaruka.
Ibi nibyo uzasanga bijya bituma abantu bakundana bagashwana ariko nyuma y’igihe kinini bagasubirana.
Ibitekerezo
-
hakizimana jacques
12 August 2016 -
ntanubwo ugomba kumwereka ko kuba wari waramuhisemo nkinshuti nubundi wari waribeshye.


text:
Umukobwa w’imyaka 16 y’amavuko (tutashatse kuvuga izina rye) yari agiye gushyingirwa ku ngufu kandi atari yujuje imyaka y’ubukure igenwa n’amategeko, ariko ntibyashoboka kuko uyu mugambi waje kuburizwamo n’abapolisi bakorera mu karere kavuzwe hejuru.
Ibi byabereye mu kagari ka Kamashangi mu murenge wa Kamembe mu minsi mike ishize, ubwo uyu mukobwa yatahuraga ko ababyeyi be bari mu biganiro n’umugabo ukomoka muri Kenya witwa Yusuf, ku buryo umugambi wabo wo kumwohereza muri iki gihugu kumumushyingira wari ugeze kure
Umuvugizi wa Polisi y’u Rwanda mu Ntara y’Uburengerazuba Chief Inspector of Police (CIP) Theobard Kanamugire yagize ati:” Twamenye ko hari umuntu wafashe ifoto y’uyu mukobwa noneho ayoherereza Yusuf ndetse anamuha n’imyirondoro y’ababyeyi b’umukobwa na nimero za terefoni zabo.
Ubwo rero ibiganiro hagati y’ababyeyi b’umukobwa n’uriya mugabo byahise bitangira ku buryo yabemereye amafaranga y’u Rwanda ibihumbi 400 by’inkwano ndetse aranayaboherereza”.
Uyu mukobwa akimara kumenya iby’uyu mugambi, no kuba atarifuzaga gushyingirwa akiri muto ndetse no guteshwa ishuri yabibwiye abaturanyi babo; nabo babimenyesha Polisi y’u Rwanda n’ubuyobozi bw’ibanze.
CIP Theobard Kanamugire Yakomeje agira ati:” Twahise tugirana inama n’abo babyeyi, abaturanyi babo ndetse n’abaturage bo muri ako gace, tubasobanurira ko gushyingira umuntu utarageza imyaka y’ubukure nk’uko amategeko abiteganya ari icyaha.
Twanababwiye kandi ko ari ukutubahiriza uburenganzira bw’umwana nk’uko itegekonshinga ry’u Rwanda ribiteganya mu ngingo ya 28, aho ivuga ko Umwana wese afite uburenganzira bwo kurengerwa ku buryo bwihariye n’umuryango we, abandi banyarwanda na Leta, bitewe n’ikigero n’imibereho arimo nk’uko biteganywa n’amategeko y’u Rwanda ndetse n’amategeko mpuzamahanga.
Amategeko arebana n’ibyo gushyingira agaragaza ko imyaka yemewe ari 21. Igitabo cy’amategeko ahana ibyaha mu Rwanda kivuga ko ari icyaha iyo habayeho gushyingira umuntu ku ngufu kandi utagejeje ku myaka y’ubukure.
Ingingo ya 195 igira iti;” Umuntu wese ugira uruhare mu gushyingira umuntu utarageza ku myaka y’ubukure cyangwa ku gahato, ahanishwa igifungo kuva ku mezi atandatu (6) kugeza ku myaka ibiri (2) n’ihazabu y’amafaranga y’u Rwanda kuva ku bihumbi ijana (100.000) kugeza ku bihumbi magana atatu (300.000)”.
Ababyeyi b’uriya mukobwa,abaturanyi ndetse n’abaturage bakaba baragiriwe inama yo kudashyingira abana babo mu gihe batarageza imyaka yagenwe kuko ari icyaha gihanwa n’amategeko.
Ababyeyi barerera muri GS Ntura Protestant, ishuri riri mu murenge wa Giheke mu karere ka Rusizi, bafite impungenge z’uko abana babo bagiye gutangira amashuri, ibyumba by’amashuri bigiramo bishaje (...)
Abaturage bo muri Nyamugari mu murenge wa Ndego mu karere ka Kayonza bavuga ko bakusanyije amafaranga arenga miliyoni 6 ngo babone amazi meza, ariko ngo barayategereza baraheba. Igitekerezo cyo (...)
Umuyobozi w’akarere ka Rwamagana Mbonyumuvunyi Radjab, arasaba abaturage batuye muri aka karere kwirinda gukongeza ingengabitekerezo ya Jenoside mu bana bato, ahubwo bakayikumira kugira ngo (...)
Nyuma y’uko mu minsi ishize abayobozi b’utugari n’abakozi babungirije, n’abanyamabanga nshingwabikorwa b’imirenge mu turere tugize intara y’Uburengerazuba bagiye basezera ku mirimo yabo, bamwe mu (...)
Ubuyobozi bw’akarere ka Nyamasheke buravuga ko buhangayikishijwe n’abantu badukanye ingeso mbi yo gutema inka z’abaturage. Ni nyuma y’aho mu murenge wa Bushenge, mu karere ka Nyamasheke, umuturage (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Urwenya:Bizuru
Bizuru
Akana kakundaga kunegura abashyitsi babasuye, rimwe basurwa n'umugabo ufite amazuru manini pee, nuko akana kaguma kinyuza aho kamureba,
bitera nyina ubwoba ko kari bumunegure, akomeza kugashyiraho igitsure, nyuma nyina aza kujya kuzimanira wa mushyitsi icyayi ariko umutwe uri kuri wa mwana ngo atavuga, maze yisanga yavugishijwe ati: “muri ayo mazuru nshyiremo utuyiko tungahe?”
Umwana aba aboneyeho ati: “nawe wabibonye mama uziko n'akaguru kanjye kakwirwamo!!”
Shyiraho Igitekerezo!
Subscribe to: Post Comments (Atom)


text:
Martin Luther: umwe mubazanye idini ya Giporotesitanti (Protestantism) ni muntu ki?
Martin Luther ni umwe mu bazanye impinduka mu iyobokamana Abakristu bamwe biyomora ku idini Gaturika(catholic church) bashinga idini y’Abaporotesitanti (Protestant).Yavutse ku wa 10/11/1483 mu gace ka Eisleben mu cyahoze ari ubwami bw’Abaroma (Roman Empire) ariho ubu muburasirazuba bw’Ubudage (eastern Germany).
Amakuru dukesha urubuga rwa Christian Classics Ethereal Libraly avugako uyu Luther wari umuhungu wa kabiri mu muryango wa Hans Luther na Magarete , amaze kuvuka iwabo bimukiye mu mujyi ucukurwamo amabuye y’agaciro wa Mansfeld.Se wa Luther wakoraga umurimo wogucukura amabuye yumvaga azakora ibishoboka byose ngo umuhungu we Luther azahinduke umucamanza.
Martin Luther agize imyaka 7 yatangiye amashuri abanza.Agize imyaka 14 yoherejwe i Magdeburg gukomeza amashuri yisumbuye aho yamaze umwaka umwe akomereza mukigo cy’Abatariyani (Latin school) muri Eisenach kugeza mu mwaka wa 1501. Mu 1501 Martin Luther yagiye muri Kaminuza ya Erfurt aho yakomeje aamashuri ye ndetse akaza no kuhabonera impamyabumenyi y’ikirenga mu buvanganzo (Master of Arts) .Nyuma kandi yaje nokuhabonera ubumenyi mubya Tewolijiya(theology).
Mu kwezi kwa 7,1505 ubwo yari agiye gusohoza inzozi za Se zoguhinduka umucamanza, Martin yaje gufatirwa mu midugararo yabaye icyo gihe.N’ubwoba bwinshi bwogupfa yaje gutaka cyane asaba Mutagatifu Anna kumutabara ati” ntabara Anna nunkiza nzahinduka Umupadiri”. Ku wa 17/7 yinjiye mubihaye Imana muri Kuva (couvent) ya Agustini muri Erfurt ( Augustinian Monastery). Mu 1511yaje kwimukira muri Kuva (couvent) ya Wittenberg aho yaboneye impamyabumenyi yo mubwoko bwa dogitora (doctorat) muri tewolijiya(theology). Nyuma Martin Luther yaje kuba umwarimu wa Tewolijya (theology) muri kaminuza yari igishingwa ya Wittenberg. Mu 1513 Luther yatangiye inyigisho ye ya 1 kuri Zaburi, ndetse aza nogukurikizaho Urwandiko Paul yandikiye Abaroma aho ubusesenguzi kuri izi nyigisho bwatangiye kugenda buhindura imyizerere ye, ubuzima bwe, amateka y’itorero n’ay’umugabane w’Uburayi murirusange
Mu 1517 yometse inzandiko ku rugi rwa Kiriziya ya kaminuza zirwanya isaba ry’ibiguzi kugirango umuntu ababarirwe (gucibwa ikiru).Luther nawe yarwanyije icyo izo nyigisho zishingiye ku gusaba umuntu icyiru avugako agakiza ari ak’ubuntu umuntu adakwiriye gutanga ikiguzi runaka kugirango akizwe.Ntibyaciriye aho kuko nyuma Martin Luther Yaje no kwandikira Musenyeri Albrecht amusaba kubihagarika.
Ibi abasenyeri babifashe nko kuvogera ububasha bwa Papa nuko mu 1518 bakora inama maze Luther agaragaza ukuri kwe ashize amanga.Nyuma y’iyo nama Luther yasabwe n’igisonga cya Papa kureka ibyo bitekerezo bye maze Luther avuga ko atabireka keretse nibamugaragariza ikosa yakoze babyerekanishije ijambo ry’Imana n’impamvu zifatika. Mu 1519 Luther yakomeje kwigisha abantu uko kurikwe ndetse yandika n’inzandiko nyinshi.Mu 1520 Papa yamenye ibye cyane ku wa 15/6 amwandikira urwandiko rumusaba kwisubiraho, rumugeraho ku wa 10/10, Luther arutwikira mu ruhame ku wa 10/12 kuko yari akomeye cyane ku mahame ye kandi akumva ibyo Papa amubuza nta shingiro bifite kuko nta cyaha yabibonagamo arebye mu Ijambo ry’Imana.
Mukwa 3/1521 Papa yasabye umwami Charles wa 5 kumufasha ngo Luther ahinduke ku ngufu ariko Luther abasubiza agira ati: ‘Aha niho mpagaze, ntakindi shobora gukora”( here I stand,I can do no other),kuva ubwo yatangiye kurwanywa ndetse no gushakishwa n’abakuru b’Idini Gatulika ndetse n’Ubuyobozi bw’Ubwami bw’Abaroma.
Yarihishahishe kugeza mukwa 5/1522 nyuma agaruka Wittenberg akomeza kwigisha.Mu 1524 yavuye mu gipadiri nuko mu1525 ashaka umugore Katharina von Bora.
Kuva 1533 kugeza 1546 yabaye umuyobozi w’ishami rya Tewolijiya(theology) muri kaminuza ya Wittenberg, apfira muri Eisleben ku wa 18/ 1546.
Dusoza twababwira ko uyu Martin Luther w’Umudage uzwiho kugira uruhare mu kuzana imyemerere ya Giporotesitanti (Protestantism) atandukanye na Martin Luther King umwirabura w’Umunyamerika waharaniye uburenganzira bw’abirabura muri Amerika.


text:
Ubwo basozaga icyumweru cy’Ubumwe n’Ubwiyunge batangiye tariki ya 1 bakagisoza ku ya 7 Ukwakira 2016, hakomojwe ku mateka yaranze Save ahakomoka Théodore Sindikubwabo wayoboye Leta yiyise iy’abatabazi, yabibye amacakubiri mu baturage na Joseph Gitera Habyarimana washinze ishyaka APROSOMA akanashyiraho amategeko 10 y’Abahutu.
Amateka y’u Rwanda agaragaza ko Sindikubwabo ari we watangije Jenoside yakorewe Abatutsi mu yahoze ari Perefegitura ya Butare, naho Gitera aba ku isonga mu babibye urwango mu Banyarwanda.
Urugero ni aho mu mategeko 10 y’Abahutu hari aho Gitera yagize ati “Umubano w’Umututsi n’Umuhutu ni umufunzo ku kuguru, ni umusundwe ku mubiri, ni umusonga mu rubavu.”
Bimwe mu bikorwa bishimangira Ubumwe n’Ubwiyunge Abanye-Save bakoze muri iki cyumweru, harimo gufasha abatishoboye no gukusanya amafaranga arenga miliyoni ebyiri yo gusana urwibutso rwa Jenoside yakorewe abatutsi rw’Umurenge wa Save.
Umunyamabanga Nshingwabikorwa w’Umurenge wa Save, Innocent Kimonyo, yagaragaje ko ibyo bagenda bigezaho byose babikesha gukorera hamwe.
Kimonyo ati “Muri iki cyumweru twahariye Ubumwe n’Ubwiyunge, abaturage bitangiye miliyoni ebyiri n’ibihumbi 500 n’amafaranga 200 (2.500.200 Frw), asanga ayo batanze ubushize miliyoni zigera kuri eshanu, yose amaze kuba miliyoni zirindwi zirenga. Hari ibindi bakoze, aho bubakiye abaturage bagera kuri bane, inzu zigiye kuzura kandi hari n’izindi batangiye.”
Hagaragajwe ko gusana urwibutso rwa Jenoside rwo mu Murenge wa Save bisaba amafaranga agera kuri Miliyoni 25, bityo abaturage batuye uyu murenge biyemeje gushyiraho uruhare rwabo, inkunga y’Akarere n’abandi bafatanyabikorwa ikazaza isanga hari icyo na bo bakoze.
Reverien Maniraho utuye mu Murenge wa Save, avuga ko Jenoside ikimara guhagarikwa babagaho bishishanya n’abaturanyi babo, ariko biza kugenda bishira bitewe n’inyigisho nziza bahabwaga n’ubuyobozi.
Ati “Hagiye habaho inyigisho n’ibiganiro, buhoro buhoro abantu bakagenda bahura, ndetse habayeho n’amatsinda, nk’ubu hari itsinda rihuje abacitse ku icumu n’abireze bakemera ibyaha, ubu barahura bakungurana ibitekerezo byubaka, ubu rero twavuga ko tugeze ahantu hashimishije.”
Umuyobozi w’Akarere ka Gisagara, Jérôme Rutaburingoga, yibukije Abanye-Save ko ibyiza bamaze kugeraho birimo ubufatanye n’ubwumvikane biva kure, bityo abasaba kubisigasira no kubera abandi urugero rwiza.
Rutaburingoga ati “Gisagara tuva kure, uhereye na hano i Save kuri ba Gitera bahimbye amategeko mabi yo kuvangura abanyarwanda. Abashyize hamwe nta kibananira, ubwo bumwe niryo banga, iyo nzira nziza mugomba kuyikomeza, kuko iterambere no kwesa imihigo twiyemeje ntitwabigeraho nta bumwe.”
Mu gusoza icyumweru cy’Ubumwe n’Ubwiyunge, abatuye i Save bifatanyije n’ubuyobozi bishimira ko umurenge wabo wahize indi yose yo mu Karere ka Gisagara mu kwesa neza imihigo, biyemeza gukomeza kuba ku isonga.
Abayobozi b’utugari tugize uyu murenge baboneyeho n’umwanya wo gusinyana n’umurenge imihigo mishya biyemeje kuzesa.
Ibi birori bikaba byasojwe abaturage n’abayobozi bakora imyitozo ngororamubiri mu rwego rwo gusabana no guharanira ubuzima bwiza buzira umuze.


text:
Kigali: Ababana bahuje ibitsina barasaba kurengerwa n’amategeko
N’ubwo hamwe na hamwe ku isi hari ibihugu biha uburenganzira abafite ibitsina biteye kimwe gushinga ingo bakabaho nk’abandi bashakanye, mu Rwanda si ko bimeze ariko abateye batyo bavuga ko bakwiye kurengerwa cyane cyane mu mategeko hakajyaho abarengera.
Nduwawe Eric uzwi ku izina rya Bebe n’‘umugabo’ we Niyomfura Didier, batuye mu Kagari ka Kabuguru ya mbere mu Murenge wa Rwezamenyo mu Karere ka Nyarugenge. Bombi ni abagabo bamaze umwaka babana rwihishwa nk’abashakanye n’ubwo amategeko (...)
N’ubwo hamwe na hamwe ku isi hari ibihugu biha uburenganzira abafite ibitsina biteye kimwe gushinga ingo bakabaho nk’abandi bashakanye, mu Rwanda si ko bimeze ariko abateye batyo bavuga ko bakwiye kurengerwa cyane cyane mu mategeko hakajyaho abarengera.
Nduwawe Eric uzwi ku izina rya Bebe n’‘umugabo’ we Niyomfura Didier, batuye mu Kagari ka Kabuguru ya mbere mu Murenge wa Rwezamenyo mu Karere ka Nyarugenge. Bombi ni abagabo bamaze umwaka babana rwihishwa nk’abashakanye n’ubwo amategeko atabibemerera. Abvuga ko byaba byiza habaye hari amategeko abarengera, bakareka kubana bihishahisha.
Bavuga ko babana mu byishimo ariko mu buryo buruhije, ku buryo bumva bava mu Rwanda.
‘Umugabo’ we aba i Kampala mu kazi, agataha muri ‘weekend’. Kuba mu Rwanda nta tegeko ryemerera abantu kubana bahuje ibitsina Bebe avuga ko bibabangamira mu rukundo n’’umugabo’ we.
Avugana na IGIHE, yavuze ko umubyeyi we atazi ko afite umugabo kandi atanateganya kubimubwira kuko nyina azi ko ari umuhungu usanzwe. Ati “Mama arankunda kandi ndamwubaha. Iyo ambonye mbona ko atanyishimiye, kandi ibyo bamumbwiraho ni byinshi ku buryo ahora atishimye. Narimutse kugira ngo batazajya bantereta yambona akababara mpitamo kujya gukodesha kure yo mu rugo.”
Mugenzi we witwaga Hirwa ubu akaba yitwa Bobette, we yatubwiye ko ubu yibana [yikodeshereza inzu] kuko uwari ‘umugabo’ we yamwerekaga abantu benshi bikamutera isoni. Avuga icyakora ko umubyeyi we witwa Maman Safi utuye mu Gitega amufata nk’umusazi.
Nyina wa Bobette yatangarije IGIHE uburyo umwana we yagiye ahinduka, ati “Umwana wanjye ni uko yavutse. Yakuze akunda gukora imirimo y’abakobwa nko gukubura, guteka, akunda no kwisiga ibintu ku munwa.”
Yakomeje atubwira ko nyuma yaje kubona umuhungu we yarapfumuye amatwi, kandi ngo ntiyigeze akunda gukina n’abahungu bagenzi be. Ngo yatangiye kujya akina na bo agiye mu mashuri yisumbuye, ari na bwo yahise ava mu ishuri. Uyu mubyeyi avuga ko bimubabaza cyane nk’umubyeyi kubona umwana we ateye uko.
Uyu mubyeyi avuga ko hari abamubwira ko umuhungu we abana n’uwo bahuje igitsina, ariko ngo ntabizi icyakora arashaka kuzabimubaza nibabonana kuko asigaye [umwana we] akodesha inzu yo kubamo wenyine.
Bobette avuga ko yabuze aho ahera abwira nyina ko akora imibonano mpuzabitsina n’abasore bagenzi be kubera kumutinya, ikaba ari yo mpamvu yimutse akajya kuba ukwe. Avuga ko we ubu nta nshuti afite, uwo yari afite batanye kuko yabonaga agira isoni z’uko bamenya ko ari inshuti ye. Ubu ngo ni indaya yishakira abagabo.abajijwe uburyo abona Abagabo yavuzeko bafite imbuga(web site) babashakiraho.
Umuco nyarwanda ntiwemera ko hari umuhungu wabana n’umuhungu wundi bagakora imibonano mpuzabitsina cyo kimwe no ku bakobwa. Nta n’itegeko rishyigikira iyo mibereho, ariko mu bihugu bimwe ku isi biremewe.
Kugeza ubu Minisiteri ifite ubusugire bw’umuco mu nshingano ivuga ko amatekeko arengera abantu nk’aba mu Rwanda nta yahari, kandi ko nta na gahunda yo kuyashyiraho ihari kuko byaba ari ukuvuguruza umuco nyarwanda. Makuza Lauren ushinzwe umuco muri Minisiteri y’Umuco na Siporo, ati “Kugeza ubu ibyo ntibyemewe mu muco nyarwanda.”
Makuza yadutangarije ko kuva kera umuco nyarwanda utigeze wemera ko umugabo abana n’umugabo cyangwa umugore akabana n’umugore mugenzi we, kandi ngo kugeza ubu nta gahunda ihari yo kuvuguruza indangagaciro z’umuco nyarwanda.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Ni umunsi mukuru kandi ugamije gutera imbaraga ibihugu biri mu ihuriro ry’Iposita ku Isi (UPU) birimo n’u Rwanda bigakora ibikorwa bigamije kumenyekanisha akamaro kayo muri gahunda zose.
Uyu munsi wizihijwe ku wa 9 Ukwakira 2016, hazirikanwa insanganyamatsiko igira iti “ Guha Serivisi Sosiyete nshya: tuziha n’abari kure”.
Ubuyobozi bw’Iposita butangaza ko no ku rwego mpuzamahanga intego nyamukuru yakomeje kuba umukiliya. Ibi ngo ni byo byatumye yubaka umuhora w’itumanaho ku isi yose, bigatuma Iposita itanga Serivisi z’indashyikirwa zinogeye umukiliya .
Umuyobozi Mukuru w’ihuriro ry’Iposita ku rwego mpuzamahanga Bishar Abdirahman Hussein, yashimangiye ku kizere cy’Umukiliya kuko ngo ari we bashingiraho ibikorwa byabo batanga Serivisi haba ku rwego rw’igihugu cyangwa mpuzamahanga
Yongeyeho ati “ Ibi bigaragaza uburyo ibyo umukiliya akeneye birushaho kugenda bihinduka bitewe n’itumanaho rishingiye ku ikoranabuhanga rirushaho kwiyongera, bituma havuka abakiliya bakenera serivisi aho bari hose n’igihe cyose. Gusa ibi ntibizahagarika Serivisi z’Iposita ahubwo tubikuramo andi mahirwe.”
Ubwo yagarukaga ku kamaro k’Umunsi mpuzamahanga w’Iposita, Umuyobozi Mukuru wayo mu Rwanda, Célestin Kayitare, yagize ati “Uyu munsi uduha igihe cyo gutekereza uburyo twarushaho guteza imbere serivisi zacu no guhanga udushya mu rwego rwo kongera ibyo twinjiza atari kuri twe gusa, ahubwo n’iterambere ry’Igihugu muri rusange”.
Kwizihiza uyu munsi mpuzamahanga ku itariki ya 9 Ukwakira, ngo byibutsa umunsi hashingiwe Ihuriro Mpuzamahanga ry’Iposita ku Isi ku wa 9 Ukwakira 1874, mu nama ya mbere yabereye i Berne mu Buholandi. kuri iyi tariki buri mwaka, hatumirwa ibihugu biri muri uwo muryango n’abandi bafatanyabikorwa bagahura bakaganira ku ruhare iposita igira mu iterambere ry’ibihugu.
Tariki ya 9 Ukwakira yiswe umunsi mpuzamahanga w’iposita muri Kongere y’ibihugu byo mu Ihuriro ry’Iposita yabereye i Tokyo mu Buyapani mu mwaka wa 1969.


text:
1.Tuzi neza ko urukundo runezeza, kandi ijambo ry’Imana ritubwira no gukunda abanzi bacu, nonese no gukunda umwanzi wawe nabyo biranezeza?
IGISUBIZO: Iyo ukunda umwanzi wawe uba umubibamo urukundo, bikazarangira mukundana; urugero nuko Imana yadukunze turi abanyabyaha, natwe bikadutera kuyikunda (Yoh.4:19). Ariko iyo wanga umwanzi wawe, umubibamo urwango (ubugome), akarushaho kukwanga akazakwangisha n’abandi: 2. None se ntushobora gukunda umwanzi wawe maze we agakomeza akakwanga?
IGISUBIZO: birashoboka, ariko ntidukwiriye kurambirwa gukunda abanzi bacu kuko tutazi igihe cyabo cyo gukirizwamo; kubiba ni ukwacu, ariko kumeza imbuto no kuzikuza ni iby’Imana. Ariko se nitutabiba hazamera izihe mbuto? Gusa ni igikorwa kidashobokera buri wese, keretse abayobowe n’Umwuka Wera. Ariko twibuke ko abayoborwa n’Umwuka Wera aribo bana b’Imana.
Evangelist Munyeshyaka Jean Paul


text:
Dominic Nic na Patient Bizimana ni abahanzi , abaramyi bakomeye mu ndirimbo zihimbaza Imana mu Rwanda ndetse no muri Afrika yo munsi y’ubutayu bwa Sahara . Aba basore bombi bamenyaniye mu karere ka Rubavu ari naho bose bakuriye bakanahatangira umuziki bose bemeza ko rwari urugendo rutoroshye .
Patient Bizimana afite ibikombe bitandukanye bya Groove Awards bimugira umuhanzi ku giti cye w’umunyarwanda umaze kubaka amateka mu muziki w’indirimbo zihimbaza Imana abikesha ibikorwa bitandukanye akora agamije kwamamaza ubutumwa bwiza bwa Yesu Kristu binyuze mucyo yise ‘ Easter Celebration ‘ iba buri mwaka akaba aherutse no gutumira umuhanzi w’icyamamare muri Afrika Pastor Solly Mahlangu wamenyekanye mu ndirimbo ‘ Wahamba nathi ‘.
Dominic Nic nta bikombe byinshi afite ariko niwe mu Nyarwanda wenyine mu ndirimbo zihimbaza Imana wabashije guhabwa igihembo cya E M A agikuye mu gihugu cya Kenya .
Mu magambo uyu mugabo yatangaje abinyujije ku rubuga nkoranyambaga , yibanze ku buzima bwihariye yabanyemo na Patient Bizimana , amwibutsa uko bajyaga babaho bakiri abana bato .
Mu magambo ye yatumye benshi bagaragaza imbamutima zabo Dominic Nic yagize ati :” Cyane cyane mu bitaramo bye bwite kuko ariho agira umwanya uhagije, iyo mureba aririmba simbona ibyo abandi baba babona, niyo mpamvu nshobora kugaragara nk’uwiturije kuko hari ibindi mba nkurura mu mateka. Nibuka turi abana bato, twirirwa mu mihanda ya Congo twagiye gukora indirimbo; zimwe ntituzihabwe kubera kubura ayo tuzishyura, izindi tukazihabwa ari uko tubanje kwambukana akajerikani k’ikivuguto…! Uwaturebaga muri icyo gihe ntiyari kwiyumvisha ko Imana yari idufiteho umugambi mwiza wo kuzatugira abavuga ineza yayo ijojoba buri munsi ku buzima bw’abatuye uyu mubumbe kubw’ubuntu bwayo gusa. ”
Niki Dominic Nic yishimira magingo aya kuri Patient Bizimana ?
Hari benshi bacyekaga ko aba basore bombi bashobora kuba badacana uwaka , ariko ibyo Diminic yatangaje byatumye hari ababona ko ibyo bibwiraga bihabanye n’ukuri . Mu magambo ye ati :” Nta kinezeza nko kumubona ataraciwe intege n’izo ngorane z’urudaca zashoboraga gutuma tubivamo. Nta kinezeza nko kumubona atarabivanze ahubwo akomeje gutera intambwe, Imana imwagura umunsi ku wundi! Ibi byose iyo mbibona bituma nongera kubaha rya jambo Uwiteka yabwiye Yeremiya ngo ” Nakumenye ntarakurema mu nda ya mama wawe kandi nakwejeje utaravuka, ngushyiriraho kuba umuhanuzi uhanurira amahanga.”
Dominic Nic yasabye Patient Bizimana kutibwira ko inzira yarangiye bityo ko adakwiye kwiyumvisha ko yageze aho agomba kugarukira .
Ati :” Muvandimwe PatientBizimana. Ntuzigere wibwira ko ari aha gusa ugomba kugarukira Oya! Hari imitima iguye umwuma muri Amerika ikeneye kukumva igashira intimba. Hari abaruhijwe n’ibyaha muri Asie, Europe na Oceanie bakigutegerejeho inkuru nziza ya Kristo, bashaka kukumva ubabwira ko “isi ntacyo itanga kirengeje Ubuntu n’imbabazi Umwami wacu atanga atarobanuye.” Ijwi ryawe rikenewe kumvikana mu gitaramo cy’abaramyi hanze ya Africa! Nkwifurije kuzasingira amakamba meza atangirika y’umurimo mwiza ukora. Amen!”
Nyuma yuko atangaje amagambo nkaya , Patient Bizimana nawe ntiyariye iminwa kuko yahise asubiza mu magambo macye ati :” Dominic Nic udatuma ngira emotion ( imbamutima ) nkarira kuko unyibukije byinshi cyaneeee, ibya College Inyemeramihigo , ibyo kwambuka imipaka…ni byinshi tuziranyeho njye nawe . Gusa Imana iguhe Umugisha Udasanzwe my brother ( Muvandimwe ) kandi ikwagure bikomeye .”
Aya magambo Dominic Nic ayatangaje mu gihe ari kwitegura gukora igitaramo cyo kuramya no guhimbaza Imana yise ‘ The Victory Worship ‘ kizabera kuri New Bible Church ku tariki ya 11 Ukuboza 2016 aho kwinjira ari ubuntu .
Ntucikwe !! Horana natwe ukanda hano like kuri page yacu ya Facebook, Twitter na Youtube ukande subscribed kugirango umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Rurangwa Aimable
47,685 total views, 1 views today


text:
Abicisha bugufi bazaragwa isi, kandi bazishimira amahoro menshi.’—ZABURI 37:11.
Bibiliya ivuga ko umuntu “abaho igihe gito cyuzuye impagarara” (Yobu 14:1). Muri iki gihe, buri muntu ahura n’ingorane zitandukanye. Ariko hari abantu bihebye, ubona nta cyizere cyangwa ibyiringiro by’igihe kizaza bafite. Ese nawe ni uko wumva umeze? Niba ari ko biri, izere ko Bibiliya itanga ibyiringiro nyakuri, atari kuri wowe gusa, ahubwo ku bantu bose. Dore ingero:
Bibiliya ivuga ko Imana yari yaraduteganyirije ibyiza gusa.—Intangiriro 1:28.
Kandi nibyo koko tuzagera mu gihe hari ibyiza gusa
“Ihema ry’Imana riri kumwe n’abantu. Izaturana na bo kandi na bo bazaba abantu bayo. Imana ubwayo izabana na bo. Izahanagura amarira yose ku maso yabo, kandi urupfu ntiruzabaho ukundi, kandi kuboroga cyangwa gutaka cyangwa kubabara ntibizabaho ukundi. Ibya kera byavuyeho.”- Ibyahishuwe 21:3, 4
Ibyo bintu itwizeza, si ibyifuzo gusa kuko ifite umugambi udakuka wo kubisohoza, kandi ifite ubushake n’ubushobozi bwo kubikora.


text:
Itangiriro 12:2 - Nzaguhindura ubwoko bukomeye, nzaguha umugisha, nzogeza izina ryawe, uzabe umugisha.
Nyuma y’inyigisho nabagejejeho ejo ivuga ku byo umuntu asabwa kugirango ahabwe umugisha n’Imana, nifuje kubagezaho impamvu zitera Imana guha abantu umugisha.
Niga kuri iri jambo nasanze hari impamvu ninshi ariko nifuje kubagezaho 3 murizo.
1) Imana itanga umugisha kuko ariwo igira. Natangajwe no gusanga kuva kera Imana ihorana imvugo yo kugaba umugisha. Nagize amahirwe yo kurerwa na Sogokuru ndetse na Nyogokuru nkiri muto. Bimwe mu byo mbibukiraho n’uko iyo umuntu yinjiraga munzu, nyuma yo kumusuhuza, hakurikiragaho gushaka icyo bamuha.
Nasanze ariko n’Imana ibayeho. Kuva umunsi wa mbere irema umuntu wa mbere, ijambo rya mbere yavuganye nawe ryari ukumuha umugisha. Itangiriro 1:28 - Imana ibaha umugisha, Imana irababwira iti "Mwororoke mugwire, mwuzure isi, mwimenyereze ibiyirimo, mutware amafi yo mu nyanja, n’inyoni n’ibisiga byo mu kirere, n’ibintu byose bifite ubugingo byigenza ku isi."
Si kuri Adamu na Eva gusa. Umunsi iganira na Aburahamu bwa mbere nawe niko yamubwiye. Itangiriro 12:2 - Nzaguhindura ubwoko bukomeye, nzaguha umugisha, nzogeza izina ryawe, uzabe umugisha. Mpereye kuri izi ngero no kuzindi nzi, nasanze bidashoboka ko umuntu ahura n’Imana ngo areke kugabana umugisha.
Niba nta mugisha ufite wibaze neza niba warahuye n’Imana. Umugisha umeze nk’impano...umuntu ayiha uwo azi!
2) Imana itanga umugisha kugirango uwuhawe awugeze ku bandi (awuhererekanye). Imana ntikunze gutanga umugisha ugarukira ku muntu wawuhawe. Bibiliya iduha Ingero ninshi zitwereka ko abo Imana ihaye umugisha iba ibitezeho kuwugeza ku bandi.
Dore zimwe mu ngero: Umugisha uhawe umubyeyi uba ugomba kugera ku mwana (Itangiriro 49:28); umugisha ihaye umuntu aba agomba kuwusangira na bene wabo (Gutegeka Kwa Kabiri 23:20); uwo ihaye Umuhungu awugeza no kuri bashiki be (Itangiriro 24:60); ku buzukuru (Itangiriro 48:8); kubo abereye umushumba (Gutegeka Kwa Kabiri 33:1) ndetse no ku mahanga yose (Itangiriro 12:2-3).
3) Imana itanga umugisha nk’uburyo bwo gufasha umuntu gusohoza intego yamuremeye. Ingero: umugani w’Italanto ugaragaza ko bariya bantu 3 batahawe umugisha ungana ariko buri wese shebuja yamuhaye umutungo ashoboye gukoresha kandi abo yashimye ndetse n’uwo yagaye byavuye ku cyo bakoresheje cg batakoresheje kd barabihawe. Umugisha Imana yahaye Yosefu wo gukomera mu Giputa wajyanaga n’icyo Imana yamushakagaho!
Umugisha Imana yahaye Esther wo kuba umwamikazi wavuye ku mugambi Imana yari imufiteho. Hari abasaba Imana amafaranga nyamara Imana yareba igasanga ntacyo bazayakoresha kijyanye n’intego yabaremeye!
Tekereza neza impamvu usaba Imana kuguha umugisha. Ibaze icyo wagiye ukoresha uwo imaze kuguha!
Dr. Fidèle Masengo, Foursquare Church Kimironko masengof@yahoo.fr


text:
Byatangajwe ko mu minsi ishize ahagana saa cyenda z’igicuku, Umwamikazi yabuze ibitotsi arasohoka ajya gufata akayaga hanze mu busitani buherereye mu Ngoro ye iri Buckingham mu Mujyi wa Londres, umurinzi amwikanze ashaka kumurasa.
Uwo murinzi yaje gushishoza neza abona ko ari Umwamikazi maze agira ati “Nari ngiye kumena amaraso y’Umwamikazi. Nari nkurashe habura gato.”
Nyuma y’ibyo, Umwamikazi yatangaje ko ubutaha azajya abanza akabateguza mbere yo gusohoka. Ati “ Ibyo wari ukoze nibyo ariko ikindi gihe nzajya mbanza mvuze inzogera mbamenyeshe mutazandasa.”
Ikinyamakuru The Times gitangaza ko Umwamikazi w’u Bwongereza w’imyaka 90 akunda gutembera cyane mu masaha y’ijoro yambaye ikoti rinini ry’imbeho by’umwihariko iyo yabuze ibitotsi.
Ibi bitangajwe mu gihe hari hashize iminsi Umwamikazi w’u Bwongereza atagaragara mu ruhame kubera uburwayi yagize bwaturutse ku bukonje. Ubu nibwo bwatumye atitabira igitambo cya misa ya Noheli.
Ibikorwa byo kwikanga umugizi wa nabi i Bwami si ubwa mbere bigaragaye ku butaka bw’u Bwongereza kuko mu 2013 Polisi yataye muri yombi Igikomangoma Andrew yibeshye ko ari umugizi wa nabi ubwo yari ari gutembera mu busitani bwa Buckingham, i Bwami, yaje gusanga nta ntwaro yari afite ndetse imusaba imbabazi.


text:
PEAR CONVENTION 2016
-
Recent Posts
- NYIRICYUBAHIRO MUSENYERI WA EAR SHYOGWE YIFURIJE ABAKOZI BA DIYOSEZE UMWAKA MUSHYA WA 2017 December 29, 2016
- UBUTUMWA BWA NYIRICYUBAHIRO MUSENYERI Dr. Jered KALIMBA, UMWEPISKOPI N’UMUVUGIZI WA EAR DIYOSEZE YA SHYOGWE KURI NOHELI YA 2016 December 29, 2016
- ABAYOBOZI BAKURU B’INTARA Y’AMAJYEPFO N’AKARERE KA MUHANGA BARASHIMA CYANE URUHARE RW’ITORERO ANGILIKANI MU RWANDA MU GUSHYIGIKIRA GAHUNDA ZA LETA NO GUTEZA IMBERE ABATURAGE December 2, 2016
- UMUPASITERI UTARATOJWE NEZA ABA AMEZE NKA SERUKIRANYI IHAGAZE MU MYAKA: REV DR CANON ALFRED OLWA, UGANDA CHRISTIAN UNIVERSITY November 30, 2016
- DIYOSEZE YA SHYOGWE YAKIRIYE IGITERANE CY’ABASENYERI N’ABAPASITERI BA PROVINCE Y’ITORERO ANGILICANI MU RWANDA (PEAR) KU NSHURO YA KABIRI November 29, 2016
- MURI AMERIKA ABAKIRISITU N’ABAYOBOKE BA SATANI BAHANGANIYE MU MWIGARAGAMBYO November 19, 2016
- AHARI IBITI HABA HARI UBUZIMA November 13, 2016
- EAR DIYOSEZE YA SHYOGWE YASHYIKIRIJE IBIKORESHO BY’IBANZE IVURIRO RYA SHAKI October 25, 2016
NEZERWA
Category Archives: Uncategorized
Kuri uyu wa kane tariki ya 29/12/2016, Nyiricyubahiro Musenyeri wa EAR Shyogwe yifurije abakozi ba Diyoseze umwaka mushya wa 2017. Icyo gikorwa cyabere ku Cyicaro gikuru cya Diyoseze aho ikorera mu Mujyi wa Muhanga ku Musozi Siyoni-Cyakabiri. Igikorwa kitabiriwe n’abakozi … Continue reading
Bakundwa cyane mu Mwami wacu; Mwitinya, dore ndababwira ubutumwa bwiza bw’umunezero mwinshi uzaba ku bantu bose kuko uyu munsi umukiza abavukiye ……,Ubu ni ubutumwa abamalayika babwiye abungeri “(Luka 2: 10 – 13).” Ubu butumwa ni ubwacu. Nuko rero nimwamamaze iyo … Continue reading
Ku munsi wa nyuma w’igiterane cyahuzaga abapasiteri n’abasenyeri bose b’Itorero Angilikani mu Rwanda, Umuyobozi w’Intara y’Amajyepfo aherekejwe n’Umuyobozi w’Akarere ka Muhanga, Umuyobozi w’Ingabo muri Muhanga na Kamonyi ndetse n’Umujyanama wa Guverineri baje kuramutsa abitabiriye igiterane. Abo bayobozi bose bashimiye byimazeyo … Continue reading
Uyu munsi ku wa 30/11/2016 mu giterane gihuje Abapasiteri n’Abasenyeri bose ba PEAR kirimo kubera muri Diyoseze ya Shyogwe, abitabiriye bakomeje kwiyibutsa umuhamagaro w’Itorero. Ikiganiro cya mbere cy’uyu munsi cyatanzwe na Rev Dr Canon Alfred Olwa, umwalimu muri Kaminuza ya … Continue reading
Kuri uyu wa mbere tariki ya 28 Ugushyingo 2016 muri EAR, Diyoseze ya Shyogwe hatangiye igiterane cy’Abapasiteri bose (500) n’Abasenyeli (11) ba PEAR. Icyo giterane kirabera mu Rwunge rw’Amashuli rwa Shyogwe, Akarere ka Muhanga, Umurenge wa Shyogwe, Intara y’Amajyepfo. Nk’uko … Continue reading


text:
Antorium ni ubwoko bw’indabyo bugira ibibabi binini by’icyatsi n’indabyo z’umutuku. Ni indabyo zimaze igihe ziterwa mu ngo zitandukanye.
Uko iterwa :
Uru rurabyo rusa neza iyo rutewe muri Vase. Uvanga ifumbire n’itaka hasi hanyuma ukabishyira muri vase, hanyuma ugakoramo akobo ugaterekamo ururabyo
Uko rwitabwaho :
Iyo ukirutera urwuhira n’amazi menshi, hanyuma ugakomeza ukajya wuhira buri minsi 4 amazi make.
Ni byiza kurutereka mu gicucu ahantu hatagera izuba ryinshi
Iyo ari mu gihe cy’izuba n’ibyiza kujya unyuzamo ugasiga ibibabi byazo amavuta ya Vaseline. Ibi birurinda ko ibibabi bihinduka umuhondo.
Iyo ubona yakuze cyane ugenda ugabanya ibibi byashaje cyangwa bobangamye.
Indabyo za Antorium
Antorium ni ubwoko bw’indabyo bugira ibibabi binini by’icyatsi n’indabyo z’umutuku. Ni indabyo zimaze igihe ziterwa mu ngo zitandukanye.
Labels: gutaka ubusitani


text:
Abaturage bo mu midugudu ya Ntungamo na Karenge, mu kagari ka Muganza, umurenge wa Gatore mu karere ka Kirehe, bavuga ko baheze mu bwigunge baterwa no kutagira umuriro w’amashanyarazi, ubuyobozi bw’uyu murenge bukavuga ko mu byadindije uyu mushinga harimo n’abayobozi bariye aya mafaranga abaturage bakusanyije.
Aba baturage bavuga ko ikibababaza ari uko baba mu kizima kandi bamaze imyaka 3 begeranyije amafaranga ngo begerezwe amashanyarazi, bakayoberwa igituma batayahabwa.
Aba baturage babwiye Imvaho Nshya ko kubera inyota bari bafite y’iterambere rikomoka ku mashanyarazi, bishyize hamwe begeranya amafaranga ngo bishakemo igisubizo, ariko abagombaga kubaha amashanyarazi barabatenguha.
Umwe muri aba baturage yagize ati:“Biratubabaza kuba baradushishikarizaga kwegerenya amafaranga, hari abayafite batangaga ibihimbi 58, abandi bakagenda batanga make kubera ubushobozi, ariko kuba twaratanze amafaranga ntibaduhe umuriro nk’uko ubuyobozi bwari bwabyemeye, urumva ni ikibazo, n’iyo batubwira ibindi bisabwa twari kubitanga ariko bakaduha umuriro”
Umunyamabanga Nshingwabikorwa w’umurenge wa Gatore, Kanzayire Consolée, yatangarije Imvaho Nshya ko impamvu abatuye Muganza batinze kugezwaho amashanyarazi, ahinini byatewe nuko amafaranga yabanje kunyerezwa n’abayacungaga mbere.
Yagize ati:“Hari harimo ibibazo bibiri, gukusanya umusanzu ntibabone amashanyarazi cyari kimwe, ariko harimo n’icy’uko abari abayobozi bari barayariye, ubwo rero twabanje gukemura ikibazo cyo kugarura ayo mafaranga y’abaturage, ubu twarayagaruje yose miliyoni n’andi arengaho ari kuri konti yabo.”
Akomeza avuga ko iki kibazo kibahangayikishije cyane ariko ngo kiri mu byo bashyizemo imbaraga muri iyi minsi, ahanini bakora ubuvugizi ku rwego rubishinzwe.
Ati:“Ikigomba gukurikiraho ni ukubakorera ubuvugizi kugira ngo abakozi bo mu kigo gitanga umuriro baze babapimire babahe umuriro, banarebe niba ayo mafaranga ahagije cyangwa hari ikindi basabwa.
Dukomeje ubukangurambaga kandi njye numva iki cyumweru kirashira hari ikintu gifatika tugezeho kuko nanjye mba numva rwose bimpangayikishije kuko abaturage baba bacika intege.”
Ubuyobozi bw’umurenge wa Gatore bugaragaza ko hari icyizere ko iki kibazo cy’abaturage cyabonerwa umuti bitadinze, kuko ngo hari umuyoboro w’amashanyarazi uri gukorwa muri uyu murenge ahitwa Rwantonde, ku buryo hashobora kurebwa uburyo abo mu midugudu ya Ntungamo na Karenge aribo bahita bakurikiraho.
Aba baturage bo mu midugudu ya Ntungamo mu cyahoze kitwa Kamomo no mu wa Karenge yombi yo mu kagari ka Muganza, batanze amafaranga mu mwaka wa 2013 ngo babone amashanyarazi, bagaragaza ko nubwo hari iterambere ryabo ryadindiye, bawegerejwe bawubyaza umusaruro bakivana mu bukene.
Nyuma y’uko mu minsi ishize abayobozi b’utugari n’abakozi babungirije, n’abanyamabanga nshingwabikorwa b’imirenge mu turere tugize intara y’Uburengerazuba bagiye basezera ku mirimo yabo, bamwe mu (...)
Ubuyobozi bw’akarere ka Nyamasheke buravuga ko buhangayikishijwe n’abantu badukanye ingeso mbi yo gutema inka z’abaturage. Ni nyuma y’aho mu murenge wa Bushenge, mu karere ka Nyamasheke, umuturage (...)
Bamwe mu baturage bubatse inzu z’icyitegererezo mu kagari ka Muhira mu murenge wa Rugerero mu karere ka Rubavu, baravuga ko bamaze amezi ane bategereje kwishyurwa amafaranga agera kuri miliyoni 3 (...)
Ubuyobozi bw’akarere ka Ngoma butangaza ko kuva gahunda ya Girinka munyarwanda yatangira mu mwaka wa 2006, kugeza ubu inka zimaze korozwa imiryango itishoboye muri aka karere zimaze kurenga 6928. (...)
Abaturage bakora mirimo yo gutunganya imihanda no gucukura imirwanyasuri muri gahunda ya VUP mu murenge wa Kinihira ho mu karere ka Ruhango, baravuga ko bamaze igihe kigera ku mezi ane (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Menya ibiribwa warya ugahorana impumuro nziza mu kanwa
Hari ibibwa bituma umuntu ahorana impumuro nziza mu kanwa,kabone nubwo yaba asanzwe agira impumuro mbi,ibi biribwa birayirwanya kugeza ubwo usigara nta kibazo na kimwe cyo guhumura nabi kuko bijya bibaho ko umuntu ashobora kugira icyo kibazo.
Imbuto zimwe na zimwe : hari imbuto zifasha umuntu kugira impumuro nziza mu kanwa ke iyo akunda kuzirya kenshi,ni ukuvuga nibura buri munsi akabasha kubona urubuto rumwe cyangwa kunywa ikirahuri kimwe cy’umutobe w’izi mbuto arizo ; amaronji,indimu,pomme,inkeri
Umudarasini( romarin) : icyirungo gikunze gukoreshwa mu cyayi no mu guteka inyama cyitwa umudarasini nacyo gifasha umuntu kugira impumuro nziza mu kanwa ku muntu ukunda kugikoresha. Icyo kirungo kiba kimeze nka teyi usibye ko cyo kiba gifite utubabi tureture
Yawurute : ubusanzwe yawurute ni ikinyobwa cyiza cy’ingirakamaro ku buzima bw’umuntu kuko gifasha igifu gukora neza,hanyuma ikanasukura mu rwungano ngogozi ku buryo nta mwuka mubi ushobora guturuka mu muntu.
Amazi arimo indimu : nkuko twatangiye tuvuga ko imbuto zisharira ari nziza ku kurwanya impumuro mbi,no kunywa amazi arimo indimu ni kimwe mu bifasha umuntu kuzana umwuka mwiza uturuka mu kanwa ke.
Cocombre ; cocombre nayo iri mu biribwa bituma umuntu azana impumuro nziza mu kanwa ke,cyane cyane ku bantu bakunda kuyikoramo salade,kuko yica udukoko dushobora gutera mu kanwa guhumura nabi ndetse ikanakomeza ishinya,ikayirinda kuba yakwangizwa n’ibibonetse byose kandi burya iyo ishinya ifite ikibazo bituma no mu kanwa hazana umwuka utameze neza.
Persil : icyatsi cyizwi ku izana rya persil cyo mu bwoko bwa sereri nacyo ni ingenzi cyane mu gufasha umuntu kuzana impumuro nziza. Cyane cyane ku bantu bagikoresha nk’ikirungo ariko biba byiza kurshaho iyo uyihekenye,nibwo usanga ufite impumuro nziza ituruka mu kanwa.
Ibi nibyo bifasha umuntu kugira impumuro nziza yo mu kanwa ku bantu bagira ikibazo cyo guhumura nabi,bigakira burundu ugasigara nta kibazo cy’umwuka utari mwiza uguturukamo nkuko tubikesha ikinyamakuru care2.com.
NZIZA Paccy


text:
Igisubizo:Mbese urashonje? Uretse inzara y'ibiryo, mbese waba ufitiye inzara ikindi kintu mu buzima? Haba hari ikintu muri wowe usonzeye ku buryo wumva utanyuzwe? Niba ari uko umeze, Yesu ni we nzira! Yesu aragira ati" Ni jye mugati utanga ubugingo. Unsanga wese nazasonza bibaho n'unyemera ntazagira inyota" (Yohani 6:35).
Waba utumva neza aho ibintu bigana? Ushobora kuba utabona inzira cyangwa aho ubuzima bukuganisha? Mbese byaba bimeze nk'aho waba uri imbere mu nzu bakakuzimiriza ho itara ukayoberwa aho ryakirizwa? Niba ari uko biteye, Yesu ni we nzira! Yesu yaravuze ati "Ndi urumuri rw'isi, unkurikira ntazagenda mu mwijima, ahubwo azatunga urumuri rw'ubugingo" (Yohani 8:12).
Mbese ujya wumva umeze nk'uri hanze wananiwe gufungura umuryango w'ubuzima? Waba waragerageje imiryango myinshi ugasanga nta kindi kiyiri imbere nta n'ikintu cy'ingirakamaro gihari? Urimo urashakisha ubwinjiriro bugana mu buzima bwuzuye? Niba ari uko biteyeYesu ni we nzira! Yesu yaravuze ati, "Ni jye rembo; uzanyura ho yinjira azakizwa. Azishyira yizane kandi abone urwuri" (Yohani 10:9).
Mbese abantu baragutererana? Mbese waba ubona umubano wawe abandi nta gaciro bawuha usa n'igihwahwari? Mbese waba ubona buri wese ashaka kugira icyo agukura ho gusa? Niba ari uko biteye, Yesu ni we nzira! Yesu yaravuze ati, "Nijye mushumba mwiza. Umushumba mwiza yigurana intama ze. Nijye mushumba mwiza; nzi intama zanjye, na zo zikamenya" (Yohani 10:11,14).
Mbese ujya wibaza ikiri inyuma y'ubu buzima? Mbese urambiwe kubaho ubu buzima aho ubona ibintu bibora ibindi bikagwa ingese? Mbese rimwe na rimwe ujya wibaza ku buzima niba hari igisobanura wabuha? Wifuza kuba wabaho ubuzima bundi nyuma y'urupfu? Niba ari uko biteye, Yesu ni we nzira! Yesu yaravuze ati, "Ni jye zuka n'ubugingo. Unyemera n'aho yaba yarapfuye, azabaho; byongeye umuntu wese uriho kandi akanyemera ntateze gupfa" (Yohani 11:25-26).
Inzira ni iki? Ukuri ni iki? Ubuzima ni iki? Yesu arasubiza, "Ni Jye nzira, n'Ukuri, n'Ubugingo. Ntawe ugera kuri Data atanyuzeho" (Yohani 14:6).
Inzara wumva ni iy'umwuka, uwayihaza ni Yesu wenyine. Yesu niwe wenyine ubasha kwirukana umwijima. Yesu ni we bwinjiriro bugeza ku buzima bwuzuye. Yesu ni we nshuti n'umushumba ushakisha. Yesu ni we buzima-muri iyi si no mu buzima buzakurikira ubu. Yesu ni we nzira y'agakiza.
Impamvu wumva ushonje, impamvu wumva wayobeye mu mwijima, impamvu utabonera igisobanuro ubuzima, ni uko utari kumwe n'Imana. Bibiliya itubwira ko twese twacumuye, tukaba twese twaratandukanye n'Imana (Umubwiriza 7:20; Abanyaroma 3:23). Impamvu wumva umutima wawe urimo ubusa ni Imana ubura mu buzima bwawe. Twaremewe kubana n'Imana. Ariko kubera ibyaha byacu, ducana umubano. Bihumira ku mirari ibyaha byacu bidutandukanya n'Imana burundu,muri ubu buzima n'ubuzakurikira (Abanyaroma 6:23; Yohani 3:36).
Iki kibazo rero cyabonerwa umuti gite? Yesu ni we nzira! Yesu ubwe yikoreye umutwaro w'ibyaha byacu (2 Abanyakorinti 5:21). Yesu yaradupfiriye (Abanyaroma 6:4-5), ahabwa igihano twari twagenewe.Ku munsi wa gatatu, Yesu azuka mu bapfuye, yerekana ko atsinze icyaha n'urupfu (Abanyaroma 6:4-5). Yabikoreye iki? Yesu bwe yisubiriza icyo kibazo: "Nta wagira urukundo ruruta urw'umuntu uhara amagara ye kubera inshuti ye" (Yohani 15:13). Yesu yarapfuye kugira ngo tubeho. Niba tumwemeye, tukagira icyizere ko urupfu rwe ari icyiru cy'ibyaha byacu, ibyaha byacu byose birababariwe kandi birahanaguwe. Inzara twumvaga y'umwuka hehe na yo. Urumuri ruzaka. Tuzagera ku buzima bwuzuye. Tuzamenya inshuti nyanshuti n'umushumba mwiza. Tuzamenya neza ko nyuma y'ubu buzima hari ubundi budutegereje-ubuzima buzazuka tukibanira na Yesu mu ijuru ubuzira herezo.
"Kuko Imana yakunze isi cyane, bigeza aho itanga Umwana wayo w'ikinege, igira ngo umwemera wese atazacibwa ahubwo agire ubugingo bw'iteka."
Mbese wafashe icyemezo cyo kwiyegurira Kristo ubikuye ku byo umaze kwisomera hano? Niba ari uko, nyaboneka kanda ahakurikira handitse ngo "None nemeye Kristo"
Ikibazo: Ni uwuhe mugambi uteganyijwe w'agakiza?
Igisubizo:Mbese urashonje? Uretse inzara y'ibiryo, mbese waba ufitiye inzara ikindi kintu mu buzima? Haba hari ikintu muri wowe usonzeye ku buryo wumva utanyuzwe? Niba ari uko umeze, Yesu ni we nzira! Yesu aragira ati" Ni jye mugati utanga ubugingo. Unsanga wese nazasonza bibaho n'unyemera ntazagira inyota" (Yohani 6:35).


text:
Bibera muri "Betting" no mu masengesho aho kurara irondo
Ubuyobozi bw’Akarere ka Nyagatare burihanangiriza bamwe mu baturage bateye umugongo kurara irondo.
Byavugiwe mu Murenge wa Karangazi mu nama yo guhumuriza abaturage nyuma y’urupfu rw’uwitwa Mukakamari Jane wiciwe iwe mu rugo ku mugoroba wo ku wa 27 Kanama 2016.
Inzego z’umutekano muri ako karere, zivuga ko abaturage b’Akagari ka Rwisirabo mu Murenge wa Karangazi byabyereyemo, badakozwa irondo ahubwo birarira mu nsengero no mu mipira.
Ibi kandi binemezwa na bamwe mu baturage, cyane cyane abagore, bavuga ko abagabo n’abasore badakozwa gukora irondo.
Umwe mu bagore bari bahari yagize ati “Abasore bacu barara mu masengesho, abagabo na basaza bacu bo bibera muri betting. Iyo habaye umupira bararamo induru ari yose, ariko abayobozi ntibavuze irondo bose bakabura, mufate ingamba tureke gupfa uruhongohongo.”
Col. Jean Bosco Rutikanga, ukuriye ingabo mu turere twa Nyagatare, Gatsibo, Kayonza na Rwamagana, yasabye abaturage gushyira imbere umutekano, kuko hataboneka umusirikare cyangwa umupolisi kuri buri rugo uretse kuwicungira ubwabo.
Mupenzi George, Umuyobozi w’Akarere ka Nyagatare, yabihanangirije abasaba gukangukira gukora irondo, kandi asaba abayobozi b’imidudgudu kujya buzuza amakaye y’abinjira n’abasohoka kuko bizatuma hagenzurwa neza abantu binjiye mu midugudu n’igihe bazagendera n’uwakora icyaha agatahurwa vuba.
Mukakamanzi Jane w’imyaka 50 wari utuye mu Mudugudu wa Karangazi, Akagari ka Rwisirabo yishwe atewe icyuma ku ijosi n’umuntu utari wamenyekana.
Umuntu umwe kugeza ubu ni we uri mu maboko ya Polisi kuri Sitasiyo ya Nyagatare akorwaho iperereza ku by’urwo rupfu.


text:
N’ubwo aka karere kigiye imbere ho gato ugereranyije n’umwaka wabanje, kuko kavuye ku mwanya wa 29, Mujyambere Eugene umwe mu baturage, avuga ko bidashimishije.
Yagize ati ”Uyu mwanya ntushimishije na gato ndetse waratubabaje, nk’umuturage w’akarere ka Karongi numva ko ubuyobozi bwacu butakoze ibyo bwasabwaga ngo tugire umwanya mwiza.”
Mukandutiye Palagie undi mururage, avuga ko abayobozi bategera abaturage uko bikwiye, aribyo afata nk’intandaro yo kugira umwanya w’inyuma mu mihigo.
Ati ”Bavuga ko akarere ka Karongi kabonekamo icyayi cya mbere, ikawa, ubukerarugendo n’ibindi.
Begere abaturage kuko akenshi umuturage ntaba yasobanuriwe ibyo agomba gukora ndetse n’ubuyobozi ntibumenye icyo umuturage akeneye.”
Umuyobozi w’Akarere Ndayisaba Francois we avuga ko n’ubwo umwanya babonye udashimishije, ibyo biyemeje bari babikoze, ahubwo bakabura amanota yo kuba nta bikorwa bifatika bahize.
Ati ”Twabaye aba 25, uyu mwanya ntiwadushimishije ariko nanone hari icyari cyakozwe ugereranyije n’uko byagenze mbere.
Navuga ko nta bikorwa bifatika twari dufite, ubu rero turi kureba ibikorwa binini kandi bigirira akamaro abaturage benshi.”
Kuba ubuyobozi butegera abaturage Ndayisaba avuga ko ataribyo, kuko ibigerwaho mu mihigo aribo babikora bafatanyije n’abayobozi babo. Gusa abizeza ko hazongerwamo imbaraga.
Akarere ka Karongi kaje ku mwanya wa 25 mu mihigo y’umwaka wa 2015-2016, mu gihe mu mwaka wabanje wa 2014-2015 kari kaje ku mwanya wa 29.
Ibitekerezo ( 2 )
ni kessy mubyukuri ntakidashoboka gukosorwa,ahubwo Karongi District Nikore urugendo shuri muturere twagize imyanya ya mbere
Ko mwitana bamwana nge ndabaza umuturage yakoze ibyo agomba numuyobozi nawe ngo yakoze ibisabwa ikibazo kiri kirinda?


text:
Rwanda : BPR igiye kuba umufatanyabikorwa wa Koperative Copcom
Abayobozi ba COPCOM babwira abanyamuryango ko babonye umufatanyabikorwa Mu gihe abantu bishyira hamwe ngo babashe kwiteza imbere bafatanyije, abibumbiye muri Koperative COPCOM iherereye mu Karere ka Gasabo Umurenge wa Gisozi barishimira ko babonye umufatanyabikorwa ugiye kubafasha mu rwego rwo kugirango koperative irusheho gutera imbere. Banki y’abaturage yu Rwanda niyo yabaye umufatanyabikorwa wa koperative Copcom, mu rwego rwo kuyiha inguzanyo... Read More


text:
Ubwoko bw’amapuderi n’uruhu bijyana
Ipuderi ni kimwe mu byongera ubwiza bw’umuntu ugasanga asa neza mu maso bitandukanye n’igihe aba atayisize ariko kandi binatewe tewe n’ubwoko bw’iyo yisiga ndetse n’imiterere y’uruhu rwe,dore ko habaho amapuderi yo mu macupa bisiga basuka,hakaba n’izindi zitavanwa mu gikoresho zirimo mu kuzisiga bagakoresha iponje yabugenewe.
Aya mapuderi uko ari abiri anagira ubwoko bw’uruhu biberana ugasanga uwisize ijyanye n’uruhu rwe iba imufashe neza ndetse ikanamutindaho.
Ipuderi zisukika zo mu icupa ziberana n’uruhu rw’umwimerere rutatukujwe cyangwa ngo rusigwe andi mavuta aruhindura,ibera kandi uruhu rwumutse rudafite ibinure byinshi ahubwo rwa ruhu rusa n’urwumagaye.
Ipuderi yo mu icupa bisiga basutse,iyo ari umweru cyangwa ifite ibara rya beje,ibera abantu birabura cyangwa b’imirbiri yombi.
Ipuderi kandi yo mu icupa y’irindi bara nka shokola cyangwa ikigina ibera abantu b’inzobe ariko nabo bafite ururhu rudafite ibinure.
Ubundi bwoko bw’amapuderi aba afungiye mu kimeze nk’umukebe itavamo iberana n’abantu bafite uruhu rugira ibinure kandi ikanisigwa n’abantu bafite uruhu rusigwa amavuta akesha kuko bene urwo ruhu usanga akenshi rukunda kuyaga.
Ufite imibiri yombi,akaba agira uruhu rujya ruyaga yisiga iyi puderi itava mu mukebe wayo,ikamufata kandi ikamumaraho umwanya uruta uwo indi yose yamumaraho.
Aya mapuderi yose kandi ashobora kwisigishwa iponje cyangwa agatambaro korohereye,ariko izo mu macupa zo zinisigishwa intoki gusa,kandi kugirango uwayisize agaragare neza bisaba ko umuntu yihanagura neza mu ngohe no mu bitsike.
Source ;afriquefemmes


text:
Ku wa 2 umugore witwa Linda Franklin yarasiwe ku maduka muri leta ya Virginia, hafi ya hano i Washington D.C., arapfa.
Abapolisi bemeza ko urupfu rwa Linda Franklin rumeze nk’urw'abandi bantu 8 na bo bamaze kuraswa muri ibi byumweru 2 bishize n’umuntu cyangwa abantu bataramenyekana.
Linda Franklin yakoreraga ibiro bya guverinoma y’Amerika bishinzwe iperereza, FBI. Abapolisi ariko bavuga ko atazize gukorera ibyo biro.
Tom Manger, umuyobozi w'abapolisi mu ntara ya Fairfax, muri leta ya Virginia, yirinze gutanga ibisobanuro byinshi ku iraswa ry'uwo mugore. Icyo yemeje gusa ni uko byamaze kugaragara ko Linda Franklin na we yazize umuntu umwe cyangwa abantu bamwe bakomeje kurasa abandi umusubizo.
Urimo kurasa abo bantu wese ngo akoresha imbunda ifite ingufu nyinshi, nk’imbunda ya gisirikari cyangwa iyo guhiga, akarasira kure, yibereye mu modoka bakeka ko ishobora kuba ngo ari igitare.
Iyo uwo mugizi wa nabi amaze kurasa umuntu, agerageza kutagira ikimenyetso cyamufatisha na kimwe asiga inyuma. Kugeza ubu icyamucitse ni agakarita gatoya kameze nk’amakarita yo gukina, yari yandikiyeho abapolisi ko ngo we ari Imana.
Kimwe n’abandi bose barashwe muri ino minsi, Linda Franklin wo mu ntara ya Fairfax, muri leta ya Virginia,na we yarashwe yari yiviriye guhaha mu iduka. Abandi na bo barashwe bikoreraga uturimo dusanzwe, nko gukata ibyatsi imbere y’urugo, cyangwa gushyira lisansi mu modoka.
Kuba ubikora wese arasa uwo abonye, aho aboneye n’igihe ashakiye byatumye akarere ka Washington D.C. kwose kajya mu gihirahiro. Abanyeshuri ntibagipfa gukinira hanze y’amazu y’amashuri yabo. Abaturage na bo basigaye bigengensera mu turimo dusanzwe, nko kujya guhaha cyangwa kunywesha imodoka.
Kugeza n’ubu nta muntu n’umwe wari wafatwa kubera iyicwa ry’abo bantu. Abapolisi ntibaramenya byinshi ku muntu urimo kurasana kugira ngo bashobore gushyira ahagaragara igishushanyo cye bakurikije ubuhamya bw’ababa baramubonye. Ubu hari igihembo cy’amadolari asaga ibihumbi 500, ni ukuvuga hejuru ya miriyoni 250 y’amanyarwanda, agenewe umuntu wese uzafasha abapolisi kumuta muri yombi.


text:
1 Abatesalonike 3:12 “Namwe Umwami wacu abuzuze, abasesekaze gukundana no gukunda abandi bose nk’uko natwe twabakunze.”
Kimwe mu bibazo by’imitekerereze bikomeje kwiyongera buri munsi abantu barimo guhura nabyo mu minsi ya none, ni ubwingunge cyangwa ukuba mu buzima bwa bonyine batagira umuntu wo kubatega amatwi (solitude). Rimwe mu mavugabutumwa akomeye umuntu shobora mu minsi ya none nta rindi ni ukuba wakwigomwa umwanya wawe ugatega amatwi umuntu ufite ibintu bimuremereye umutima. Abantu benshi ntibaba bifuza gukundwa gusa ahubwo baba bifuza n’uwabatega amatwi akabumva. Ni dukunda Imana n’umutima wacu wose, tuzaba dufite ubushobozi bwo gukunda bagenzi bacu.
Igikenewe cyane mu isi ya none ntabwo ari Siyansi nyinshi, si ubushobozi cyangwa ubuhangange burenze, si ukuba haboneka abantu benshi bize (basomye) ibintu bifite inyungu rusange, si inyigisho nyinshi (mu ishuri), si ubumenyi bwinshi ku bintu runaka, ndetse si no kwigisha ijambo ry’Imana cyane (wirengagije gukunda); ahubwo igikenewe kuruta ibindi ni urukundo. Kandi uburyo bwonyine urwo rukundo rwaboneka mo ni ukuba waruhabwa binyuze mu gikorwa kidasanzwe cya mwukawera ari nawe ubasha guhindura ubuzima.
Urukundo Imana itanga si urukundo rusanzwe ushobora gusanga aho ari ho hose muri iyi si ya none. Ni dukunda abaturanyi bacu, ntabwo icyo bizaba ari urukundo rwacu rusanzwe, ahubwo ruzaba urw’Imana binyuze muri twe. Niba mwiteguye gukora ibyo, Imana izaba urukundo rwayo rutagira akagero.


text:
Luka 7:37- 38- "Umugore wo muri uwo mudugudu wari umunyabyaha, amenya yuko arira mu nzu y’uwo Mufarisayo, azana umukondo w’amavuta meza ameze nk’amadahano, ahagarara inyuma ye hafi y’ibirenge bye arira, atangira kumutonyangiriza amarira ku birenge abihanaguza umusatsi we, asoma ibirenge bye, abisiga ayo mavuta".
Maze iminsi nkurikiranira hafi amarushanwa y’abaririmbyi ba "Gospel" hari n’ubwo nigeze mba President w’akanama kagombaga gutanga Igikombe cyiswe ’Umucyo Gospel Awards 2012’ cyari cyateguwe na Umucyo Community Radio ku baririmbyi b’indashyikirwa muri muzika ya gikristo. Ababyibuka icyo gikombe cyaje kwegukanwa na "Chorale IRIBA". Uretse kuba nari nkuriye ako kanama, nkunda abaririmbyi cyane kd uko mbishoboye njya mbashigikira.
Kubera kwitabira ibikorwa byabo nifuje gusangira namwe amagambo amazemo iminsi nise "Ubuzima buramya Imana". Njya mbwira abantu dusengana ko n’ubwo ntagira ijwi ryiza riramya Imana niyumvamo umutima uramya.
Nifashishije kino cyanditswe, nize ibintu byinshi ku buzima buramya Imana. Hari umwaanditsi wavuze ngo amasengesho y’abakristo yibanda ku bibazo batura Imana; amashimwe n’ubuhamya bikibanda ku byo Imana yakoze (ku mirimo yayo) ngo ariko kuramya Imana bikora ku Mana ubwayo, byibanda ku Mana aho kwibanda kubyo yakoze. Ubwo nibwo buzima nifuriza buri wese usoma iyi nkuru.
Natangajwe cyane n’ibintu 5 bikomeye nize mu buzima bw’uriya mugore uvugwa muri iriya mirongo.
Dore bimwe mubyo yakoze byakoze kuri Yesu:
1) Akimenya ko hari inzu Yesu yatumiwemo, yamenye ko akeneye kujya aho Yesu ari. Abakristo bo muri iki gihe ntibakigira inyota yo kujya mu materaniro nyamara bakiyita abaramyi!
2) Yamenye ko n’ubwo agiriwe amahirwe yo kwegera Yesu ari umunyabyaha. Benshi babaye aho Yesu ari ariko batibonaho ibyaha. Umutima wicyuza waragiye. Ijambo riravugwa ntibaryireberemo. Bahamagara abihana ntibumve bibareba.
3) Ageze imbere ya Yesu yaciye bugufi amwikubita imbere. Benshi mu bitabira amateraniro muri iki gihe ntibacya bugufi. Baracyari abibone. Uririmbye abantu bagafashwa yikubita ku gatuza..ubwirije bagafashwa ahinduka igitangaza, uhanuye bigasohora nibyo yirata.
4) Yiyambuye icyubahiro. Umusatsi w’umugore nicyo cyubahiro cye ariko yawuhinduye uwo guhanagura ivumbi. Benshi batindanye ibyubahiro byabo. Abaririmbyi, abasenzi, abashumba, abahanuzi benshi bahagaze ku byubahiro byabo. Barabigendera, babikomeyeho ni nabyo bakorera.
5) Yatanze iby’agaciro yari afite: amavuta y’agaciro kenshi. Namenye ko bamwe mu bakozi b’Imana dufite, benshi mu baramyi n’abakristo badatura cyangwa ngo batange icyacyumi. Ab’ubu batandukanye na Dawidi wavuze ngo: "(...)"Oya, ahubwo ndabigura nawe rwose (...) sinatamba igitambo cyoswa ntagitanzeho ibyanjye." (1 Ingoma 21:24).
Ibi bintu uriya mugore yakoze byatumye Yesu amwemera cyane atabitewe n’amagambo yavuze ahubwo bivuye ku buzima buramya. Kuramya Imana ishaka birenze cyane indirimbo turirimba n’amagambo twamenyereye. Ni ubuzima ubayeho. Ng’uko kuramya Imana ishaka, ng’ubwo ubuzima buramya Imana ugomba guharanira.
Mugire umunsi mwiza mwese!
Dr. Fidèle Masengo, Foursquare Church Kimironko masengof@yahoo.fr


text:
Yesu akiri ku isi, yabazwaga byinshi. Ariko yasubizaga umuntu bitewe n’urwego ariho rw’imyumvire. Umusore w’umukungu yamubajije icyo yakora ngo aragwe ubwami bw’ijuru; amubwira ko amategeko yose ayubahiriza. Ariko Yesu yamuhaye igisubibizo kerekeye ubukungu bwe, kuko yamusabye kugurisha ibyo afite akabigabanya abakene, umusore ataha ababaye kuko Yesu yari akoze aho yishingikirije.
Muri Luka 10:25-37; hari umugani w’Umusamariyakazi w’umunyambabazi. Umwigishamategeko yashatse kugerageza Yesu ati “Mwigisha nkore nde ngo ndagwe ubugingo buhoraho?”
Kuko Yesu yari azi ko ari umunyamategeko amasubiza mu mategeko!(ururimi yumva!). yamubajije icyo amategeko avuga. Yamusubije ko amategeko avuga gukundisha Uwiteka Imana na mugenzi we umutima we wose.
Umunyamategeko yigira shyashya ati “Harya mugenzi wanjye ni nde?” Ni bwo Yesu yamuciraga umugani w’Umusamariya mwiza: Umuntu yavaga i Yerusalemu yerekeza i Yeriko. Yahuye n’abagizi ba nabi baramwambura, baramukubita, bamusiga yenda gupfa.
Ari umutambyi cyangwa umulewi, bamunyuzeho ntibagira icyo bamufasha. Ariko umusamariya amubonye amugirira impuhwe; amupfuka ibikomere, aramwomora, amushyira ku ndogobe, amujyana mu icumbi, aramurwaza. Kuko yari ku rugendo, yasize asabye nyir’icumbi kwita kuri uwo muntu, kandi ko ibyo azakoresha azabimwishyura agarutse.
Yesu abajije wa munyamategeko mugenzi w’uriya muntu, yagize ati “ Ni uwamugiriye imbabazi.” Kuki atamuvuze mu izina? Ubundi muri icyo gihe, Abayahudi n’Abasamariya baranenanaga. Niyo mpamvu atiyumvishaga ukuntu Umusamariya yagira neza bene ako kageni.
Na Yesu ni uko yaje gucungura isi ariko abantu ntibamwemera: Umuntu amaze kuva mu mugambi w’Imana (Kuva i Yerusalemu ugana Yeriko), Imana yashyizeho uburyo bw’ibitambo(umutambyi) ntibyakiza umuntu ibyaha. Ishyiraho amategeko(Umulewi), biranananirana.
Yohereza Umwana wayo Yesu Kristu, abantu ntibamwemera, baramwanga, baramurwanya(Umusamariya w’umunyambabazi). Ni ibuye ryanzwe n’abubatsi ariko rikomeza imfuruka.
Muri we, ni ho habonerwa gukira ibyaha: apfuka ibikomere ndetse akomora inguma umuntu aterwa n’ibyaha. Ikindi, byose yarabyishyuye. Uramukeneye ngo agukize? Umwemere kandi umwizere winjire mu muryango wabana b’Imana.


text:
Nanjye ni Yesu wampamagaye! Alice Rugerindinda
Arababwira ati, nimunkurikire nzabagire abarobyi b’abantu. Matayo 4:19
Igihe kimwe ngo Yesu yagendaga iruhande rw’inyanja y’I Galilaya, abona abavandimwe babiri, Simoni witwaga Petero na Andrea mwene se, barobesha urushundura mu Nyanja kuko bari abarobyi nuko abasaba kumukurikira nabo ngo uwo mwanya basiga inshundura baramukurikira ”
Si abo bonyine na nyuma yaho yarakomeje arahamagara kugeza naho nanjye angereyeho arampamagara ngo nanjye nze mukorere kandi naritabye.“ Ibahamagara ni iyo kwizerwa no kubikora izabikora” 1 Abatesalonike 5: 24
Ntekerezako ntamunsi numwe Simoni cyangwa Andrea bari gushidikanya niba ari Yesu wabahamagaye kuko bibukaga neza aho Yesu ayabasanze baroba akabihamagarira we ubwe nabo bakemera kwitaba.
Kuba ari Yesu wabahamagaye ntibyakuragaho ko bageragezwa, bahura n’ingorane, ariko nibura kuba barazirikanaga uwabahamagaye byabateraga imbaraga zo kuba bakora, bakabigumamo.
Igihe kimwe ngo Petero yabajije Yesu ati Mwami ko waduhamagaye tukaza, tugasiga ibyacu twikoreraga, harya amaherezo yacu ni ayahe! Yesu amusubizako bakiri mu isi azabakubira inshuro ijana ndetse akabaha n’ubugingo buhoraho.
Murino minsi rero abantu barimo kugenda bisezerera ku muhamagaro bahamagawe na Yesu bitewe n’impamvu zitandukanye ariko gerageza wibuke igihe wahamagarwaga ukuntu witabye ubikunze, gerageza indahiro warahiriye Yesu ko uzaba umwizerwa kandi ko uzakora ubikunze, gerageza wibuke amasezerano waherewe mu muhamagaro n’ingororano ubikiwe nushobora kwihangana ukawugumamo. Harya wowe ninde waguhamagaye, yakubwiye se ko uzakora kugeza ryari, yakubwiye se ko uzakora hehe!
Nanjye ni Yesu wampamagaye kandi agambiriye kungirira neza. Buri wese afite uko Umwami Imana yamuhamagaye n’inshingano yamuhaye. Ihangane ubigumemo.
“ Ibahamagara ni iyo kwizerwa no kubikora izabikora” 1 Abatesalonike 5: 24
Alice


text:
Uburasirazuba bwa Uganda ni kamwe mu duce tw’iki gihugu umuyisilamu ufashe icyemezo cyo guhinduka umukristo aba azi neza ko ubuzima bwe abushyize mu kaga. Ibi ni ibitangazwa n’urubuga rwa gikristo InfoChretienne.com mu buhamya butandukanye rwagiye rwegeranya bugaragaza imfu za hato na hato no gutotezwa gukabije kw’abayisilamu bahinduka abakristo muri aka gace kiganjemo abayoboke b’idini ya Isilalamu.
InfoChretienne.com ihera k’ubuhamwa bw’uwitwa Muhammed Nsara utuye mu Burasirazuba bwa Uganda, ngo ni umwe bantu bavuga ko nyuma y’uko afashe umwanzuro wo kuba umukristo ubuzima bwamugoye cyane. Avuga ko yari afite ishema mu muryango aterwa no kuba yaratsindaga mu ishuri n’ababyeyi be bakamuhemba.
Mu kwezi kwa mbere ngo nibwo Mohammed yitabiriye iteraniro ry’ivugabutumwa, aza gutaha, ageze mu rugo, Yesu Kristo aza kumwiyeka mu nzozi, afata umwanzuro wo kumuhindukirira. Umuryango we nk’uko abivuga ni abayoboke b’idini ya Isilamu, amaze gutangaza ko yahindutse, Se na nyirarume bahise bamusanga.
Agira ati ‘’ Igihe Papa yambazaga niba nahindutse umukristo, sinabashije kwihakana Yesu. Naramwemereye n’ibyishimo byinshi. Marume yahise ankubita inkoni agendana mu mugongo, Papa nawe agerageza kunyambura ishati, ndabacika ndiruka ariko njyana umugongo uriho amaraso n’ishati yangiritse.’’
Mohammend Nsera avuga ko ibi byatumye atakaza aho kuba, impapuro ze, ibintu bye byose akajya kwakirwa n’umupasiteri. Tariki 27 z’ukwezi kwa mbere, nibwo umugore umwe yasanzwe iwe mu kidendezi cy’amaraso, ariko ngo hari hashize iminsi 4 Imamu umwe ( umuyobozi w’abayisilamu mu gace runaka) amubwiye ati ‘’ Allah azakoherereza umumarayika w’urupfu, Witegure.’’
Mu mpera z’umwaka ushize kandi mu kweze kwa 12, nibwo agatsiko k’abayisilamu bakubise umupasiteri umwe hafi yo kumwica. Uyu akaba yarageragezaga gushinganisha ubutaka bw’itorero.
Uru rubuga rukomeza rutangaza ko nanone hari abantu batanu, harimo n’umugore utwite batuye mu gace kiganjemo abayoboke b’idini ya Isilamu, aho biga mu ishuri rya Bibiliya, aba bakaba bararozwe mu biryo.
Ni nyuma kandi y’aho umupolisi w’umukristo ariko wigeze kuba umusilamu yaguye mu gico cy’agatsiko k’abayisilamu 20, bari bamusabye ubufasha ariko bikarangira bamukubise amabuye.
Ibi byegeranyo kandi bivuga ko mu kwezi kwa 12 na none abana batatu ari bo Shakira w’imyaka 5, Gessa w’imyaka 7 na Wagti w’imyaka 10 bashimuswe, nyuma y’aho Se yari amaze kuva mu idini ya Isilamu akaba umukristo.
Undi mupapa umwe yakiriye abana bari bamaze kwirukanwa n’umuryango wabo kubera guhinduka abakristo, uyu nawe byarangiye yishwe.
Uretse ibi byashyizwe ahagaragara nka bimwe mu bigaragaza ko nubwo bitavugwaho cyane, ariko mu Burasirazuba bwa Uganda hakorerwa itotezwa ry’abakristo, ibindi bakorerwa ngo birimo ihohoterwa, gufatwa nabi, gukomeretswa, abandi bakicwa.
Mu ghugu cya Uganda 85% by’abagituye ni abakristo, 11% ni abayisilamu, ariko mu Burasirazuba bw’iki gihugu hakunze kugaragara itotezwa rikabije rikorerwa abahoze mu idini ya Isilamu bahindutse abakristo. Nubwo ariko ibi bikorwa Uganda ni kimwe mu bihugu bifite itegeko ryemerera umuntu wese kugira imyizerere ye no kubarizwa mu idini ashaka.


text:
Imibare igaragaza ko 38% by’abana bari munsi y’imyaka itanu bahura n’ibibazo by’imirire mibi mu gihe u Rwanda rugeze kuri 80% mu kwihaza mu biribwa.
Ibi yabivuze kuwa Kabiri, tariki ya 22 Ugushyingo 2016, mu muhango wo gusoza amahugurwa y’iminsi ibiri yahuje inzego zihagarariye Inama y’Igihugu y’Abagore mu karere ka Gasabo, yari agamije kubakangurira gukoresha imbaraga n’ijambo bafite mu igenamigambi hagashyirwamo amafaranga yo kuzamura imirire.
Uyu muyobozi yaboneyeho no gusaba abagore gukoresha ijambo bafite mu nzego zifatirwamo ibyemezo iki kibazo kigakemuka.
Yagize ati “Igitera ikibazo si ukubura ibyo kurya ahubwo ni ubumenyi buke. U Rwanda rufite umutekano mu byo kurya ugera kuri 80% ariko rukagira abana bagwingiye 38% ubwo ibyo wabihuza ute? Ni nko kuba ufite ikigega cyuzuye ibyo kurya ariko abana bawe bakicwa n’inzara.”
Yakomeje abasaba ko no mu igenamigambi ry’umuryango bajya bateganya amafaranga yo kugura amata, imboga n’ibindi biribwa bigira uruhare mu kurwanya imirire mibi.
Gihana yatanze urugero ko iyo umwana yahuye n’imirire mibi mu muryango bimugiraho ingaruka mu bwenge no mu mikurire ugasanga imyaka afite ntihwanye n’igihagararo ndetse n’ubwenge bwe ugasanga ari buke.
Nzabamwita Thérèse uhagarariye Inama y’Igihugu y’Abagore (CNF) mu Murenge wa Jabana, avuga ko akuye byinshi mu kuzuza inshingano zabo yahuje no kugira ubukangurambaga bwo gutegura indyo yuzuye.
Ati “Ntabwo twari tuzi inshingano zacu nka CNF mu kurwanya imirire mibi, twasanze gutegura indyo yuzuye bidasaba ibintu twihingira mu karima k’igikoni. Tuzafasha abandi kumenya uko bategura indyo yuzuye.”
Mu Karere ka Gasabo gusa, abana bagwingiye bari ku kigero cya 22%, akaba ariko Karere kahereweho gahugurwa gukemura ikibazo cy’imirire mibi ndetse no kwirinda umwanda.
SFH irateganya no kuzagera ku tundi turere tw’igihugu, igamije kurushaho gukora ubukangurambaga bwo kurwanya imirire mibi.


text:
Uko wakoresha inyanya ukagira uruhu rwiza rwo mu maso
Inyanya ni ubwoko bw’imboga buhora mu gikoni. Usibye kuba bwongera uburyohe bw’ibiryo, inyanya zikoreshwa no mu gutunganya uruhu yaba ku bibazo by’utwenge tunini, ibiheri cyangwa uruhu rutameze neza muri rusange.
Ni byiza kurya inyanya mbisi kugirango ugire uruhu rwiza. Ntabwo ari ngombwa kugura ibikoresho bihenze cyangwa ngo ujye mu ma salon buri gihe. Ukurikije izi nama uruhu rwawe ruzaba rwiza kandi byarurinda no gusaza.
Kugabanya ubunini bw’utwenge tw’uruhu.
Utwenge tunini tw’uruhu dutuma imyanda yinjira mu ruhu bigatera infection. Niba ufite icyo kibazo, fata akayiko gato kamwe k’umutobe w’urunyanya rubisi, wongeremo udutonyanga 2-4 tw’umutobe wa mandarine, koresha ipamba ushyire ku ruhu rwo mu maso. Ukandakande buhoro mu biziga, ubirekereho iminota 15 hanyuma wunyuguze, woze n’amazi akonje. Hanyuma usige amavuta atohesha uruhu. Kubikora kenshi bizatuma utwenge tugabanuka vuba
Kuvura Ibiheri (Acne)
Aside ziri mu nyanya zigabanya ibiheri ndetse zikanahanagura uruhu. Vitamine A,C zikunda kuba mu miti igabanya acne kandi izo vitamine ziba mu nyanya. Niba ufite acne itari nyinshi, kata inyanya mo igice hanyuma ugisige ku ruhu. Niba ufite mask nini ya acne sya inyanya mbisi hanyuma umutsima uvamo uwushyire ku ruhu ubirekereho isaha. Unyuguza hanyuma usige amavuta. Ibi ubikore buri munsi kandi iminsi myinshi washobora , acne izuma kandi uruhu rumere neza.
Kugabanya uruhu rufite amavuta
Kugirango ukureho amavuta ku ruhu rwawe, kanda urunyanya rubisi ukuremo umutobe uwushyire ku ruhande, hanyuma ukandire cocombre muri wa mutobe w’inyanya. Bishyire ku ruhu buri munsi ukoresheje ipamba kugirango amavuta y’uruhu agabanuke.
Inyanya zivanze na avoka ni byiza ku ruhu rw’amoko atandukanye (uruhu rufite amavuta, urusanzwe n’urwumye). Uko bikoreshwa : nomba inyanya na avoka mu gasorori, bivange neza hanyuma ubushyire ku ruhu rwawe, nyuma y’iminota 20-30 karaba n’amazi y’akazuyazi.
Kuvura uruhu rwangiritse.
Izuba rishobora gutwika uruhu, bigatuma uruhu rubabuka. Kata igice cy’urunyanya uvange n’utuyiko tubiri 2 tw’ikivuguto, shyira urwo ruvange ku maso, akananwa intoki n’ibirenge. Wunyuguze nyuma y’iminota 20.
Inyanya zitunganya uruhu hejuru mu gihe ikivuguto gitanga proteyine zikenewe ngo uruhu rworohe.
Kugira uruhu rwiza.
Vanga ubuki n’umutobe w’inyanya bifate. Ubishyire ku ruhu hanyuma urindire iminota 15 woge. Uruhu ruzoroha kandi ruse neza.
Ujye ukora ibishoboka ube ufite inyanya igihe cyose kugirango wikorere ibyafasha uruhu rwawe mu gihe ubikeneye.
Sandrine U.R (beauty therapist) 0783605232


text:
Abitabiriye Kwita izina bataramiwe Kinyarwanda
Abitabiriye umuhango wo kwita izina ingagi ku nshuro ya 12, ku mugoroba ubanzirirza igikorwa nyirizina baraye bataramiwe Kinyarwanda.
Ku mugoroba wo kuri uyu wa kane tariki 1 Kanama 2016, habaye igitaramo cyakozwe n’abana biga mu ishuri ryisumbuye rya Muhabura ryo mu Karere ka Musanze, bafatanyije n’ababyeyi bakorera mu Kigo cyitwa Red Rocks.
Muri iki gitaramo abakitabiriye beretswe bimwe mu byarangaga umuco w’abakurambere birimo, uburyo bambaraga, uburyo bahingaga, uburyo bahigaga, berekwa gucunda, berekwa urubohero rw’abana b’abakobwa.
Muri iki gitaramo kandi abakitabiriye beretswe uburyo abakera bataramiraga ibwami, berekana uburyo umwami yaturwaga amaturo mu rwego rwo kumushimira ko ariwe wabaga yatanze imbuto itanga umusaruro.
Iki gitaramo cyabaye mu rwego rwo gusoza gahunda zabimburiye umuhango nyamukuru wo kwita abana 22 b’Ingagi, uteganyijwe kuri uyu wa gatanu tariki 2 Nzeli 2016.
Dore mu Mafoto uko iki gitaramo cyagenze:
Ushaka kureba andi mafoto menshi yaranze ibikorwa bibanziriza Kwita izina kanda AHA
Amafoto: Plaisir Muzogeye
Ibitekerezo ( 1 )
Mpora mvuga ko mu rwanda tuzi ubwenge kandi twakwirwanaho, bariya bavamahanga nta kundi twagaruza ibyo badusahuye bakagenda bagakira ka kahava uretse guhimba utuntu nkutu ubundi twitwa uduhendabana ku munyarwanda wibabariye. ariko utu dufoto baratureba nyuma bajye gushyira mu minyamakuru byabo ariko badusigire amadevise twiyubakire ibikorwa remezo. Mbikuye ku mutima nshimiye ibafite munshingano gutegura iki kirori